text:
Ibiza biturutse ahanini ku mvura bimaze guhitana abarenga 116 mu gihe cy’amezi ane gusa y’uyu mwaka, aho inkuba ziri ku mwanya wa mbere mu byatwaye ubuzima bwa benshi ku buryo hakenewe ingamba zifatika mu kurinda abaturage.
Umuyobozi Mukuru wa REB, Dr. Ndayambaje Irenée, yabwiye RBA ko amashuri akwiye gutekereza uko yashyira imirindankuba ku nyubako, kugira ngo ishuri ribe inshuti y’umwana koko, ahantu agomba kujya akumva aratekanye.
Yagize ati “Niyo mpamvu twifuza ko muri ya mafaranga ahabwa amashuri, muri bwa bushobozi amashuri agenda yishakamo mu buryo butandukanye, icyo kintu cyatekerezwaho kigashyirwa ku isonga kuko ari ngombwa kurengera ubuzima bw’abana.”
Imibare ya Minisiteri Ishinzwe Impunzi n’Imicungire y’Ibiza mu Rwanda (Midimar), igaragaza ko kuva muri Mutarama kugeza ku wa 30 Mata 2018, mu gihugu hose abantu 116 bahitanywe n’ibiza, 207 barakomereka. Inzu 4130 zarangiritse, izigera ku 1201 zisenyuka burundu, amatungo 705 arapfa n’ibiraro 33 birasenyuka. Mu bindi bikorwa byangijwe n’ibiza birimo imihanda 12 yangiritse n’insengero zirindwi zasenyutse.
Iyi Minisiteri itangaza ko inkuba n’inkangu ari byo biza byahitanye abantu kuva muri Mutarama 2018 kugeza ku wa 27 Mata 2018. Urugero nko kuva muri Mutarama kugeza tariki 16 Mata 2018, mu gihugu hose mu bantu 51 bahitanywe n’ibiza barimo 31 bishwe n’inkuba.
Midimar ivuga ko igikenewe ari uko ahantu hahurira abantu benshi hagomba kujya umurindankuba. Aha harimo inyubako nk’urusengero, ivuriro, ishuri, inzu y’ubuyobozi n’ahandi.
Inkuba zikubita abantu igihe batega amazi mu mvura, igihe imvura igwa batagiye kugama, bari kugenda mu mitaka.
Kuzirinda harimo kutajya ahantu hasumba ahandi, kutajya ku bintu bitambutsa amashanyarazi mu gihe cy’imvura, kugama imvura ntigwe ngo ugume ku gasozi, kureka gukoresha telefoni imvura igwa, kutareka amazi, kutikwikira imitaka n’ibindi.


c: text/html

text:
Hari abagabo cyangwa abagore usanga badakunda kuvuga ariko hari n’igihe usanga noneho hari abakabije guceceka cyane. Bikaba byateza ikibazo kubo mu rugo muri rusange, . Biba bigoye cyane kuko umuntu atamenya igihe mugenzi we yishimye cyangwa ababaye ntanamenya niba hari ikibazo cyangwa ntacyo ndetse n’iyo hari abashyitsi usanga umwe ariwe ubaganiriza wenyine.
Niba uri ufite umugabo uteye atyo ntukwiye gukuka umutima cyangwa ngo uhangayike ahubwo dore ibyo wakora nkuko tubikesha Pasiteri Tayi Liliose :
Gerageza kumuganiriza ikiganiro kigufi : Kumuganiriza bucye bucye byamufasha kugufungukira akavuga.
Muganiririze ku bintu uzi akunda : Abantu bose iyo uvuze ku byo bakunda uko byagenda kose banezezwa no kuba ukomoje kubyo bibonamo,noneho mugatangira kuganira ku buryo mwagera no kubindi ariko muhereye ku byo bakunda.
Gerageza kumubaza ibibazo ku bintu bitandukanye : Uko ugenda umubaza ibibazo ku ngingo runaka bituma n’ubwo yagusubiza bike mubasha kuvugana ntimubane nk’abatazi kuvuga.
Irinde kumwereka uburakari igihe adashaka kuvuga cyane :Niba urimo kubona ko adashaka kuvuga wigaragaza umujinya cyangwa uburakri kuko ntacyo bicyemura,mworohere umenye ko ariko ateye.
Mwegereze umwana bakine : Umubyeyi wese akunda umwana niyo umugabo wawe yaba adakunda kuvuga ariko igihe azaba ari kumwe n’umwana azamuganiriza wumve wishimye ndetse nawe ubonereho muvuge ku mwana wanyu n’ibindi.
Gerageza kumubaza impamvu adakunda kuvuga : Igihe nyacyo cyo kumubaza impamvu adakunda kuvuga ni cya gihe ubona ko mwishimye mwese cyane ndetse ubona nawe yagerageje kuvuga.
Kudahora uvuga amakosa y’uwo mwashakanye wawe ni ikintu cy’ingenzi kandi ni byiza kumenya uwo mubana ndetse no kumworohera kuko kuvuga cyane amakosa ye sibyo bibicyemura.
Byakuwe mu nyigisho zatanzwe na Pasiteri Liliose mu giterane cya Aglow,ihuriro ry’abagore b’abakirisito
Uko witwara k’uwo mwashakanye udakunda kuvuga
Hari abagabo cyangwa abagore usanga badakunda kuvuga ariko hari n’igihe usanga noneho hari abakabije guceceka cyane. Bikaba byateza ikibazo kubo mu rugo muri rusange, . Biba bigoye cyane kuko umuntu atamenya igihe mugenzi we yishimye cyangwa ababaye ntanamenya niba hari ikibazo cyangwa ntacyo ndetse n’iyo hari abashyitsi usanga umwe ariwe ubaganiriza wenyine.
Labels: umuryango

robotstxt: allowed

filter: keep


text:
Byatangajwe n’abarimu barimo guhugurwa kuri ubu buryo bushya, ni amahugurwa y’iminsi ine, yatangiye kuri uyu wa 13 Kamena 2017, bakayahabwa n’Ikigo cy’Ubwongereza gitera inkunga uburezi n’umuco (British Council) ku bufatanye bw’ikigo cy’igihugu cy’Uburezi (REB).
Ubu buryo ngo bufitiye akamaro kanini abanyeshuri mu myigire yabo cyane cyane mu ndimi, nk’uko Emmanuel Tuyishimire, wigisha muri GS Musasa muri Burera abitangaza.
Yagize ati “Bituma ibyo abana bize cyane cyane indimi nk’Icyongereza babifata vuba kandi babikunze kuko bitabarambira bityo ntibabyibagirwe. Umwana amenya amagambo menshi mashya, agakunda ishuri n’umwarimu we bityo agatsinda neza amasomo ye muri rusange”.
Yongeraho ko aya ari amahirwe agize nk’umwarimu kuko ngo mbere wasangaga hari ibintu bimwe na bimwe byo mu ndimi batabaga bazi uko byigishwa.
Ayebare Grace na we wigisha muri Kigali Parent’s School, yemeza ko ubu buryo ari bwiza kuko umwana indirimbo imuhoramo.
Ati “Biratworohereza mu myigishirize kuko iyo umwana umuhaye ubumenyi runaka mu buryo bw’indirimbo arabuzingatira kuko indirimbo imuhoramo cyane ko n’izisanzwe batajya bazibagirwa. Kuririmba ibijyanye n’isomo mbere y’uko ritangira bituma umwana aryinjiramo neza bityo ntihagire ikimugora".
Umuyobozi w’ishami rishinzwe imicungire n’iterambere rya mwarimu muri REB, Claudien Nzitabakuze, avuga ko ubu buryo buzatuma abana batagorwa n’integanyanyisho iriho ubu.
Ati “Kubera ko umwana yumva isomo ritamuremereye cyane ko aba asa n’ukina anaririmbana na mwarimu, bituma ibyo yiga bimworohera kubishyira mu bikorwa nk’uko integanyagisho iriho ibisaba. Ubu buryo butuma umwana yishimira ibyo yiga bityo akanabitsinda”.
World Voice yatangijwe mu Rwanda muri Werurwe 2017, hahuguwe abarimu 30 b’indimi n’abanyeshuri 60 bo mu mwaka wa kabiri w’amashuri abanza bo mu Karere ka Muhanga.
Ubu harahugurwa abarimu 20 bakorera mu turere twa Burera, Gasabo, Muhanga, Musanze na Nyamagabe.
Uyu mushinga uri mu rwego rw’igerageza ngo uzamara imyaka itatu, bikaba biteganije ko ubumenyi bukubiyemo buzaba bwageze ku bantu 2400 bazigisha abandi.
Dukurikire ukanda kuri Like
Ibitekerezo ( 2 )
Indirimbo ni nziza mu myigishirize y’abana kuko aho bari hose ndetse n’igihe icyo aricyo cyose abana bashobora kuzisubiramo ndetse banibwira ko barikwiririmbira nkuko bakunze kubyita ariko bituma wa mwana aguma mu mwanya wo kwiga arikumwe na mwarimu cyangwa batari kumwe cyane ko abana benshi bo mu duce twicyaro usanga batanagira wa mwanya wo gusubiramo amasomo baba bize.
Hi. Ni sawa kbs.


text:
Urwenya: Umugore w'Umusinzi
Umugore w'Umusinzi
Umugore yagiye kuzirika isekurume mu gasozi, agarutse mu rugo ashyira ibishyimbo ku ziko. Hashize akanya yumva aranyotewe, ni bwo agiye kwivumbira yibwira ko ari bugaruke vuba. Ageze iyo avumba ibiganiro biraryoha, urwagwa ruratubuka. Si bwo ijoro ririnze kugwa atari yataha ngo ahishe ibishyimbo acyure n’isekurume !
Hagati aho umugabo yaje kuza yongera amazi mu nkono ateka ibishyimbo birashya, yandurura n’ibintu byose. Nyamugore atahutse, akora ku nkono y’ibishyimbo asanga byahiye. Ati "yooo, ibintu byikoze, dore bya bishyimbo byitetse." Agiye gukinga amadirishya yasize afunguye asanga arafunze. Ati "reba rwose n’amadirishya yifunze !" Ajya hanze kureba amamera yari yasize yanitse arayabura, agenzuye neza asanga ari mu ntebo mu mfuruka. Ati" reba rwose na ya mamera yiyanuye !"
Ubwo agenda agana ahari uburiri ariko mu nzu ntihabonaga neza. Agenda akorakora aba akoze mu bwanwa bw’umugabo we wari aryamye, ariyamirira ati "yewe, koko ibintu bya hano byose byikozeeee, dore na cya Ruhaya nasize nziritse mu gasozi cyicyuye !! Mbega ibintu byiza !!"http://facebook.com/byendagusetsa
Shyiraho Igitekerezo!
Subscribe to: Post Comments (Atom)


text:
Ikaway’i Nyaruguru ku isonga ku masoko mpuzamahanga
Nyuma y’imbaraga nyinshi zashowe mu buhinzi bwa kawa hakoreshwa inyongeramusaruro no gushishikariza abahinzi kuyigurisha ku baguzi bazwi , umusaruro utunganije mu ruganda wavuye kuri toni 305 mu mwaka wa 2015/2016 ugera kuri toni 489 mu mwaka wa 2017/2017.
Akarere ka Nyaruguru karatangazako kuba umusaruro wa kawa wariyongereye byatewe n’ubufatanye bw’abahinzi, inganda zitunganya kawa ndetse n’inzego zitandukanye zikorera mu buhinzi , zafashije mu gukangurira amakoperative y’abahinzi ba kawa gukoresha inyongeramusaruro, kugurisha kawa ku nganda zizwi ndetse no kurwanya ibyonnyi.
Mu rwego rwo gukomeza kongera umusaruro wa kawa mu mwaka wa 2017/2018, Akarere ka Nyaruguru ku bufatanye n’inzego zitandukanye ubu bakaba bamaze kubona toni 185 n’ibiro 15 ndetse bakaba baratangiye gushishikariza abahinzi kuyikoresha neza no kwitegura kurwanya ibyonnyi igihe bibaye ngombwa.
Bisizi Antoine, Umuyobozi w’Akarere ka Nyaruguru Ushinzwe Iterambere ry’ubukungu ashimira abahinzi kubera imbaraga bashyize mu kongera umusaruro wa kawa anabasaba kongera ubuso buhingwaho kawa ndetse n’inganda zitunganya kawa zigafasha abahinzi kwiteza imbere.
Yagiize ati “Turashimira abayobozi b’inganda n’abafatanyabikorwa badufashije kwesa umuhigo wa kawa . Abahinzi barasabwa kongera ubuso buhingwaho kawa, bagakoresha ingongeramusaruro kandi inganda zitunganya umusaruro wa kawa zigafasha abahinzi kubona ibikenewe kugira ngo kawa yo mu karere ka Nyaruguru ikomeze kuba nziza ku isoko mpuzamahana,”
Uyu muyobozi akomeza asaba abayobozi b’inganda gukomeza kwegera abahinzi babafasha kwita ku biti bya kawa kugira ngo umusaruro wiyongere mu bwiza no mu bwinshi.
Kubera uburyohe bw’ikawa ikomoka mu karere ka Nyaruguru, abahinzi bayo basigaye bayohereza ku masoko mpuzamahanga nko muri Amerika na Etiyopiya.
KANDA HANO Ukunde kandi ukurikire APV ku mbuga nkoranya mbaga nka Facebook na Twitter


text:
Hatangiye kubakwa imihanda ishobora kumara imyaka 500 itarangiritse
Mu mujyi wa Kigali harubakwa imihanda y’amabuye yitwa "Cobblestone", hagamijwe kurengera ibidukikije, guteza imbere ibikorerwa mu gihugu no kubaka ibirama.
Ushinzwe kubaka iyo mihanda, Eng. Vincent Mwumvaneza avuga ko harimo inyungu nyinshi mu kubaka iyi mihanda kurusha ikozwe na kaburimbo.
Agira ati “Nta godoro na peterori tuzakoresha mu gukora iyi mihanda; Igihugu kizungukira mu kuba cyahendwaga n’ibyo bicuruzwa bitumizwa hanze ku giciro gihenze cyane.”
Imihanda ya “Cobblestone” iri kubakwa mu gace ka Gisementi, mu mujyi wa Kigali. Biteganyijwe ko hazubakwa ibilometero 70 byayo. Yatangiye kubakwa tariki ya 17 Nzeli 2016.
Uburambe bw’imihanda ya “Cobblestone”n’iya kaburimbo si kimwe. Kuko iya “Cobblestone” ishobora kumara imyaka irenga 500. Mu gihe ngo kaburimbo yarambye cyane itarenza imyaka 25.
Iyo umuhanda wa “Cobblestone” wangiritse, ntibisaba gushaka ibintu bishya byo kuwusana kuko basubiza akabuye aho kavuye.
Eng. Mwumvaneza avuga ko ikibi cy’umuhanda wa kaburimbo ari uko usubiza inyuma ubushyuhe bwoherezwa n’izuba. Ukanoherezayo n’ibyuka bihumanya ikirere, bigatuma haba imihindagurikire y’ikirere.
Ibyo ntibirangwa ku muhanda wa “Cobblestone” kuko uba ufite imyanya hagati y’akabuye n’akandi. Bituma ubushyuhe bw’izuba ndetse n’amazi y’imvura bicengera mu butaka.
Ikigo cy’Ubwubatsi (NPD Ltd) cyagiranye amasezerano n’Umujyi wa Kigali azageza muri 2018. Ayo mabuye aturuka i Musambira muri Kamonyi, ahari imashini zisatura urutare, zikarutunganyamo utwo tubuye tumeze nk’amatafari.
Rangira Bruno ushinzwe itangazamakuru mujyi wa Kigali, avuga ko kubaka umuhanda wa kaburimbo ahantu hareshya na kirometero imwe itwara hagati ya miliyoni 600-700 FRw. Mu gihe ikirometero kimwe cya "Cobblestone" gifite agaciro ka miliyoni 360 Frw.
NPD Ltd iravuga ko izakoresha abakozi 500 mu kubaka iyi mihanda y’amabuye. Bikaba bitandukanye no gukora imihanda ya kaburimbo kuko imirimo hafi ya yose ngo iharirwa imashini.
Gusa ariko nanone kubaka iyi mihanda biratinda cyane kuko ngo abakozi 500 bazakoreshwa, bashobora gukora 1/10 cy’aho imashini zakoraga buri munsi iyo zikora umuhanda wa kaburimbo.
Dukurikire ukanda kuri Like
Ibitekerezo ( 3 )
ndi inyagihanga muri gatsibo
mumurenge wacu nta mashanyarazi aharangwa nta muhanda kuva 2012
tubyizezwa mwatuvuganira iki
cyane cyane mukagari ka nyagitabire murakoze kdi rwose mwihangane muzahagere
m
kt radiyo rwose mutuvuganire buri gihe turabashimira ko mugera ku baturage umuhanda wa kimisagara ahitwa natiyonali nta moto, nta modoka bihazamuka n ikibazo gikomeye muzadusure turahangayitse cyaneee imvura nigwa ntituzajya tubona uko dutaha murakoze tuzishimira ubuvugizi bwanyu
Ubwo buryo nibwo bwiza buzadufasha no kubasha kugira imihanda naho itabaga kubera ko wakoreshwa amafaranga make ugeranyije na yubaka kaburimbo.


text:
Kuri uyu wa Gatanu nibwo Blair yatangarije BBC Radio 4 ko abatora bagomba kongera kugaragaza icyo batekereza kuri Brexit, babanje kuyisobanurirwa neza n’aho iberekeza.
Yagize ati “Ikintu kidakwiye kuri iriya referandumu, ni uko twafashe icyemezo ariko n’ubu tukaba tutaramenya neza imirongo nyayo bigenderaho.”
“Bisobanutse ko iyi ari gahunda itatugirira akamaro mu gihe tuvamo cyangwa igoye kuyishyira mu bikorwa, abantu bashobora gufata umwanzuro w’uko badashaka kugenda, hagakoreshwa ubundi buryo, bwaba ari mu Nteko Ishinga Amategeko cyangwa mu matora, byashoboka bikajya muri referandumu aho abantu bavuga uko babitekereza.”
“Nta mpamvu tugomba kwanga uburyo bwose bushoboka. Igihugu cyafashe umwanzuro wa referendumu, nta bundi buryo icyemezo gishobora guhindurwa uretse bigaragaye ko abaturage basobanukiwe impamvu bagomba guhindura ibitekerezo byabo.”
Abagera kuri 52% muri Kamena uyu mwaka batoye kuva mu muryango w’ubumwe bw’u Burayi (EU) binyuze muri referendumu. Abari bashyigikiye iki gitekerezo bavugaga ko bizatuma u Bwongereza bunoza neza politiki y’abimukira kandi bukajya bukora ubucuruzi budategereje uruhushya rwa EU.
Blair asanga abanyapolitiki bo muri EU batazagirira impuhwe u Bwongereza mu gihe cy’ibiganiro.
Ati "Tugomba kumva ko tutagiye kuganira n’itsinda ry’abacuruzi bo mu Burayi bagomba gufata umwanzuro w’uko bashaka kwisanga bihagije mu Bwongereza. Abo tugiye kuganira na bo, ni abayobozi muri politiki y’ubumwe bw’u Burayi n’abagize inteko ishinga amategeko babo."


text:
Yanditswe na Emmanuel Senga
Hashize igihe tugiranye iki kiganiro na Depite Jean Mbanda, ku buryo nabanje kwibaza niba hari icyo byatumarira kongera kwibaza ku ngingo zaganiriweho. Nasanze aka wa mugani w’ikinyarwanda ko aryoha asubiwemo, numva nta cyambuza kukigarukaho, kuko tukiri no mu gihe kikibanziriza ariya matora twaganiriyeho. Reka twungurane inama.
Baravuga ngo “uguhiga ubutwari muratabarana”. Singambiriye guhiga ubutwari na Depite Jean Mbanda, kubera ko uko muzi ni umugabo wabayeho ku buryo bwa kigabo. Nkaba rero nta kintu nifuzaga ko cyatubangikanya. Icyo ngamije muri iyi nyandiko ni ukugabana ibitekerezo n’abasomyi, jyewe mbihera ku kiganiro twagiranye twabagejejeho muri iki kinyamakuru, nkareba ibitekerezo by’umwimerere numvanye uyu mukandida Jean Mbanda. Nkongera nkabihera ku mateka ye yabayemo n’uko yayifashemo mu gihe cyabanjirije iki. Hanyuma nkaza gusesengura imvugo atugezamo ubutumwa ashaka ko twumva binyuze mu bibazo n’ibisubizo twagiranye muri icyo kiganiro. Muri make ni izi ngingo nza kugarukaho mu bitekerezo byanjye no ku buryo buvunaguye. Simbahisha ko nanasomye ibyo abanyarwanda banyuranye bavuze bamaze kumva ikiganiro, haba abamwumva neza cyangwa abamusenya.
Natangajwe n’uko Depite Jean Mbanda ashingira imvugo ye ku muco. abivanye ku biganiro yagiranye n’umubyeyi we. Na byo birimo umuco.
Depite Jean Mbanda yaduhishuriye ko yakunze kuganira na se umubyara, kabone nubwo bari batuye mu mujyi, aho ubusanzwe abana batabona umwanya uhagije wo kuganira n’ababyeyi. Ngo yabonaga umwanya wo kumutega amatwi. Ibi kandi ni byo koko, byumvikana mu kinyarwanda kidakamiye Bwana Jean Mbanda aganiramo. Nkaba ndetse natekereza ko ari yo mpamvu igenga izindi, ituma ashingira politiki ye yose ku muco w’abenegihugu.
Tumubajije ibyo yabonye igihe yari yanyarukiye mu Rwanda, yatubwiye mu mvugo iruhanyije kumvwa ko:
Ubukene bwagabanutse cyane, ariko abakene bariyongereye;
Ubucuruzi bwateye imbere mu gihugu, ariko nta bikorera ku giti cyabo baboneka;
Ubucamanza buri hose mu gihugu, ariko nta butabera mu mitima y’abantu;
Ubuvandimwe busobanurwa ku manywa, ariko ubuvandirya bukigishwa nijoro;
Umushiha ufitwe n’abakire ku bintu; ariko umunezero ufitwe n’abagira Ubuntu
Ubukire bwariyongereye cyane, ariko abakire baragabanuka bikabije;
Demokarasi yatojwe cyane abanyagihugu, ariko Repubulika ntiratozwa.
Birumvikana ubwabyo ko, nubwo Depite Jean Mbanda atangiza interuro ze amagambo ashimagiza, ariko ahita ayabangikanya n’andi yerekana ko bituzuye. Aha uwumva ahitamo icyo ashaka kumva, abaririmba ingoma bagasigara ku ntangiriro y’interuro ye; mu gihe abanenga ibikorwa mu Rwanda muri iki gihe bahitamo gusigarana igice cya nyuma cy’interuro ze. Ntekereza ko buri wese yumva icyo ashaka kumva, ahasigaye bigasaba kubijyaho impaka zo kubyumva neza.
Byabaye ngombwa ko tubijyaho impaka, kugira ngo twumve niba tubyumva kimwe. Urugero natanga ni aho avuga ko” ubucuruzi bwateye imbere mu gihugu, ariko nta bikorera ku giti cyabo bahari”, aho yadusobanuriye ko n’ubucuruzi bukorwa n’ayakwitwa amasosiyete yigenga, na yo aba afite abashumba baragiriye abandi; kandi ko niba ayo masosiyete adahari ku rwego rw’ubucuruzi, ubwo bisobanuye ko nta bikorera ku giti cyabo bahari.
Ahandi Depite Jean Mbanda agaragara ko yateye intambwe kandi akananyuranya imyumvire n’abandi banyapolitiki, ni aho avuga ku moko.
Ntabwo Depite Jean Mbanda yumva cyangwa abona amoko nk’uko abanyarwanda benshi babibona, kandi na byo abivana ku kwicarana na se bakaganira. Dore uko abivuga:
“Iyo ugiriye umuntu icyizere akagitesha agaciro, aba akubereye umuhutu; na ho iyo ugiriye umuntu ineza yarangiza akayikwishyuza, aba akubereye umututsi; uwitwararitse byombi aba ari imfura”.
Iyi ni insobanuro yenda yakumvikana mu rwego rwo kwiganirira mu kinyabupfura cyarangaga abanyarwanda, ariko bitavuze ko amoko atabaho mu Rwanda. Ikibazo si amoko, ikibazo ni icyo bayakoresha. Dufite ibihugu bifite n’amoko koko atanasa, ariko ntibibibere intandaro yo kwangana no kwicana. Mu Rwanda iyo tugira Imana yo kubona umutegetsi warenze iyi mungu y’amoko, utumva ko ategekera ubwoko, tuba tugeze kure mu bwiyunge. Bisobanura ko imikoreshereze y’ubwoko ku nyungu z’abategetsi bigenwa n’ubutegetsi.
Hari kandi izindi ndangagaciro zagombye gusobanuka mu mitwe y’abanyarwanda, zikabafasha guhindura imyumvire ku bikoresho igihugu kibashyikiriza ngo bagire imibereho myiza. Bose bakagombye kumva ko hari ingingo-fatizo zifasha kugira imyifatire ikwiye mu bo mubana na bo. Izo ni ukumva ko:
- Hari ubwoko bubiri bw’ubukungu: ubushingiye ku bintu, ubu bwitwa ubukire, mu gihe ubushingiye ku buntu bwitwa umunezero (reba haruguru Umushiha ufitwe n’abakire ku bintu; ariko umunezero ufitwe n’abagira Ubuntu);
- Kugira uwawe;
- Kugira uwemera ko uri uwe;
- Kugira ukugirira icyizere;
- Kugira ukugirira ibanga;
- Kugira ukugirira Ubuntu.
Mu magambo make yanatugejejeho imigambi yashyira mu bikorwa aramutse ageze ku butegetsi.
Aramutse ageze ku butegetsi yakwihutira: Guhindura itegeko nshinga, kugabanya uburemere buri mu mwanya wa Perezida, kugabanya imishahara, guha ingufu inteko ishinga amategeko. guha ububasha bukomeye Minisitiri w’ Intebe watanzwe n’ishyaka ryatsinze amatora, guha ingufu abadepite batowe bakaba koko intumwa za rubanda, kugabanya manda n’imyaka ya buri manda, guca kwigwizaho ubukungu aho byaba biva hose.
Kumenya niba azemererwa kwiyamamaza, we yemeza ko nta wamubuza, kuko asanzwe mu Rwanda, atigeze aruhunga; kandi ko umugambi w’amahoro nta kiguzi ugira kandi udakeneye abayoboke. Kubera ko “inzira y’amahoro” ye akeneye abo bazafatanya urugendo akabita “abasangirangendo” izafata ikindi gihe mbere y’uko itangira. Ateganya kuzayitangiza muri 2020.
Ni hehe yerekana ko azarusha abategetse u Rwanda bose?
Depite Jean Mbanda yemera ko abanyapolitiki bayoboye igihugu cy’u Rwanda kugeza ubu baranzwe no gushaka kwigwizaho ibintu n’amafaranga, ariko bikaba bikabije muri iki gihe. Icyo yarusha abamubanjirije gutegeka u Rwanda ni ya mahoro yifuriza abanyarwanda yemeza ko atagira ikiguzi. Ni na ho ahera yemeza ko abategetsi bari bakwiye guterwa isoni n’imishahara y’imirengera bihemba, mu gihe iruhande rwabo baturanye n’abaturage batagira amazi meza yo kunywa, cyangwa ngo babashe kwivuza no kuvuza abana babo, kimwe no kubashyira mu mashuri. Ibi Jean Mbanda asanga ubwabyo byakagombye kuzitira imigirire y’abategetsi dufite muri iki gihe.
Abajijwe ku kibazo abanyarwanda benshi bakunze kugira iyo bumvise umuntu utinyuka gushaka gukorera politiki mu Rwanda, abenshi bakunze gutekereza ko ari uburyo bubangutse bwo kwishakira imyanya. Aha Depite Jean Mbanda yatwumvishije ko n’iyo yabona uwo mwanya, bitaba bibaye impfabusa, kuko yawukoresha agira ngo agere ku mugambi wo kuzanira abanyarwanda amahoro. Nta gutsindwa rero cyangwa kugira ipfunwe abibonamo.
Nyuma y’iki kiganiro cyaranzwe no kumvikana ku mpande zombi, twasigaranye ikibazo cy’ingutu tutashoboraga kubaza umutumirwa wacu, kubera ko cyari mu bintu umuntu atapfa guteganya. Nubwo umutumire wacu yumvaga nta cyamubuza kujya mu Rwanda kwiyamamariza umwanya wa Perezida wa Repubulika, ariko twifuzaga ko yanakenga cyane akamenya ko Kagame atifuza kuba yakora ikosa ryo kurangara ngo areke uwo ari we wese, utanyuze mu kayunguruzo ka FPR, kugira ngo imenye ko atabangamira Kandida Kagame. Birashoboka ko Depite Jean Mbanda yaba yarabonye ibimenyetso muri icyo cyerecyezo ku buryo amatariki yo kugera mu Rwanda asa nk’atubahirijwe.
Ku birebana n’ishyaka rye azashyira ahagaragara muri 2020, turatekereza ko azaba yaragize igihe gihagije cyo gusesengura uko politiki y’igihugu izagenda izamuka.
Kuba yarusha abamubanjirije kuyobora igihugu na byo nta we utabyibazaho, ariko amateka Mbanda yanyuzemo n’uko yabyitwayemo bigaragaza ko kugeza ubu afite imyumvire inyuranye n’iy’abandi ku miyoborere y’u Rwanda. Nkaba ntekereza ko ubunararibonye bwe, guhagarara ku kuri nta cyo yikanga, no kuba ataramunzwe n’amacakubiri agaragara mu bashaka kuyobora u Rwanda, byamuha umwitangirizwa ku bandi bashaka kwiyamamariza uriya mwanya, haramutse habaye amatora anyuze mu kuri.
Tumwifurije amahirwe yose.


text:
Netters,
>
> Muri Avril 2009, mu Rwanda ndetse no mu mahanga hazaba ukwibuka genocide yakorewe abatutsi muri 1994. Mu by’ukuri imyaka 15 ishize ntihagije ngo ngo inkovu zatewe niyo genocide zibe zarasibanganye ndetse n’ubumwe n’ubwiyunge leta y’u Rwanda yashyizemo ingufu nyinshi usanga ntacyo byatanze namba. Ese abahutu bapfuye mu gihe iyo genocide y’abatutsi yabaga bo babarirwa he ? Ese nabo
> bazibukwa muri iyi myaka 15 y’urwibuko ?
>
> Ese abishwe na FPR bo babarirwa he ? Ni iki gituma abanyarwanda tutumvikana kuri ayo mahano yatugwiririye kandi yabaye isi yose irora ? Iyi analyse nkoze ni iyo kureba uko byagenze nta guca ku ruhande kandi nta kwitwikira amarangamutima akunze kuranga ibiganiro byose byerekeranye na genocide yabereye mu Rwanda.
>
> 1. GENOCIDE YAKOREWE ABATUTSI
>
> Mu by’ukuri nkatwe twari mu Rwanda muri kiriya gihe cya Avril 94 twabonye ukuntu abatutsi bahigwaga ndetse no kubona aho bihisha byari bikomeye ku buryo abenshi bishwe bazira ubwoko bwabo. Interahamwe zabicaga zabazizaga ko ari abatutsi mbere na mbere kandi ko ari ibyitso by’inkotanyi nubwo benshi mu bicwaga batari banazi gahunda za FPR. Ibyo byerekana ko abicaga bari bagambiriye kurimbura
> ubwoko bw’abatutsi niyo mpamvu kuvuga ko habayeho genocide y’abatutsi ari ukuri. Kubihakana byo nta zina nabibonera.
>
> 1.1 ABAHUTU BASA N’ABATUTSI.
>
> Ariko muri uko kwica abatutsi hari abahutu benshi babiguyemo ndetse bashobora no kuba ari benshi cyane ku buryo abantu batabikeka. Mu by’ukuri muri uko guhiga abatutsi abahutu basa n’abatutsi nabo barishwe nubwo byabaga bizwi neza ko ari abahutu. Abo bahutu rero nabo bapfuye bazira ko basa n’abatutsi. Ese abo bahutu
> bo bazize uko basa bo bazibukwa nabo mu mihango yizihiza imyaka 15 izaba yo kwibuka abacu bapfuye ?
>
> 1.1 ABAHUTU BAHISHE ABATUTSI
>
> Muri genocide y’abatutsi, hari abahutu bahishe abatutsi ndetse bamwe bararokoka ariko abandi ntibagira amahirwe yo kurokoka kuko interahamwe zishe abo bahutu bahishe abatutsi zibicana n’abatutsi bari bahishwe. Ese abo bahutu bo bazize ko bahishe abatutsi bo bazibukwa nabo mu mihango yizihiza imyaka 15 izaba yo kwibuka abacu bapfuye ?
>
> 2. ABAZIZE IBITEKEREZO BYA POLITIKI
>
> Mu bantu bishwe mu ikubitiro mbere yuko na genocide y’abatutsi itangira ni abanyapolitiki ba opposition. Mu by’ukuri abanyapolitiki ba opposition nibo bari kuri liste numero ya mbere mu bagombaga kwicwa nyuma y’urupfu rwa Habyarimana. Mu bari ku isonga ryo kwicwa hari abari mu mashyaka ya opposition atavuga rumwe na Habyalimana kandi ntavuge rumwe na mouvance Power yarimo abahutu extremiste.
> Abo nka ba Twagiramungu Faustin, Agathe Uwilingiyimana, Kavaruganda, Ngango, Gafaranga, Ndasingwa Lando, Nzamurambaho, Rucogoza, Kameya, Ravi, n’abandi benshi bazize ibitekerezo byabo bya politiki.
>
> Mu by’ukuri njye iyi categorie ntabwo nyishyira mu bazize genocide ahubwo nyishyira mu bazize ibitekerezo byabo bya politiki. Usangamo abahutu n’abatutsi ku buryo ntabwo ushobora kuvuga ko Ndasingwa Lando yazize genocide kuko ari umututsi naho Nzamurambaho, Uwilingiyimana, Kavaruganda cyangwa Gafaranga bo batari mu bibukwa muri genocide yakorewe abatutsi kuko ari abahutu ?
>
> Mu by’ukuri iyi categorie irimo abagabo n’abagore bitanze bakavuga icyo batekereza, bakarwanya bivuye inyuma ubutegetsi bw’igitugu cy’ingoma ya Habyalimana. Abo bagomba kwibuka nk’intwali zaruharaniye. Hari abavuga ko bari ibyitso by’inkotanyi ko ariyo mpamvu bishwe. Ese abo bahutu n’abatutsi bazize ibitekerezo bya politiki kandi bakaregwa kuba ibyitso by’inkotanyi bo bazibukwa
> nabo mu mihango yizihiza imyaka 15 izaba yo kwibuka abacu bapfuye ?
>
> 3. ABAHUTU BISHWE NA FPR
>
> Kuva FPR yatera mu kwa cumi 1990, abaturage ba Byumba na Ruhengeri bahuye n’ingorane nyinshi ndetse benshi bakuwe mu byabo abandi bari mu nzira yaho FPR yanyuraga irwana abenshi muri abo bahutu barishwe.
>
> Muri technique zo ku bica, FRP yatumizaga inama ku musozi igahamagaza abagabo bose n’abasore bose ngo bitabe inama nuko ikabazenguruka ikabamenamo urusasu ku buryo harokokagamo mbarwa. Ibyo by’inama byabaye ku misozi myinshi yo mu Rwanda.
>
> 3.1. FPR YAKIJIJE BAMWE MU BANYARWANDA.
>
> Nubwo FPR yagendaga irimbura abaturage mu nzira yanyuragamo, mu gihe cya genocide hari abatutsi yagiye ikura mu mazu nka za Nyamirambo, St Paul, no mu tundi duce twa Kigali kandi abo batutsi bari bugarijwe n’interahamwe. Ntitwabura gushimira bo basirikari ba FPR bitanze bakajya kubohoza abatutsi bari mu ya rubamba.
>
> 3.2. ABARINZWE NA MINUAR
>
> Mu ntambara yubuye nyuma y’urupfu rwa Habyalimana, abantu bagiye bahungira muzi za site MINUAR nko muri Hotel Mille Collines, Hopital Roi Faical, Hotel Meridien, Stade Amahoro,… Izo site zimwe zari mu zone yafashwe na FPR izindi ziri muri zone iri mu maboko ya ex-FAR.
>
> Ni muri urwo rwego rero habayeho mu gukora echange y’impunzi, abahutu bari muri zone ya FPR bakaguranwa n’abatutsi bari muri zone ya EX-FAR. Ariko ntibyagenze neza kuko ibya echange byabaye igihe gito nuko abatuti bamwe bahera muri zone ya ex-FAR ndetse n’abahutu bamwe bahera muri zone ya FPR.
>
> Njye nari kuri Hopital Roi Faical yari mu gice cya FPR, nibwo umusirikari mukuru wa FPR waje akadukoresha inama akatubwira ko abumva ntacyo bikeka bajya i Byumba kuko muri iyo zone ngo hari hagiye kubera imirwano.
>
> Mu bagiye i Byumba hariko abahutu benshi banze kujya muri zone ya ex-FAR bahitamo kujya i Byumba ndetse n’abatutsi benshi bari aho bagiye i Byumba uretse ko bamwe bahisemo guhebera urwaje bigumira abo kuri Roi Faical hari barinzwe n’abasilikari ba MINURA ba Bangladesh.
>
> 3.3 I BYUMBA HABEREYE UBWICANYI.
>
> Mu gihe mu gihugu hose abatutsi bari bari guhigwa kandi bicwa bazira ubwoko bwabo, no mu bahutu bari iByumba ubuzima cyangwa kubaho byasabaga kuba utari mu ishyaka MRND, cyangwa muri za mouvance power. Abahutu bari muri MRND cyangwa muri POWER bose bahasize ubuzima. Ndetse n’umututsi wari muri MRND nawe ntibamureberaga izuba.
>
> 4. ANALYSE.
>
> Ibi ni bicye mu byabaye kuko njye mvuga mpereye muri angle narimo kuko buri wese wari mu Rwanda afite version ye bitewe naho yari aherereye. Ariko nkurikije ibyo nanditse hejuru biragaraga ko mu izihiza ry’imyaka 15 twibuka genocide yakorwe abatutsi, abanyarwanda twese twari dukwiriye gusubiza amaso inyuma tukareba ibyatubayeho ndetse tukanatinyuka no kureba ku byabaye ku bandi – mu bundi bwoko
> butari ubwacu – .
>
> 4.1 FPR NTA CREDIBILITE IFITE MU KUNGA ABANYARWANDA
>
> Kuba FPR yaragize uruhare mu iyicwa ry’abahutu bituma idashaka ko ijambo umuhutu rivugwa mu kwibuka genocide yakorewe abatutsi kubera ko bisaba ko haba za temoignage zivuga kuri ubwo bwicanyi.
>
> Ahubwo ingufu zishyirwa mu kurwanya ingengabitekerezo ya genocide (ni ngombwa ko irwanya cyane ikaranduka ) ikibazo ni uko bikorwa nabi ku buryo nutavuga rumwe n’ubutegetsi bihinduka ingengabitekerezo ya genocide ku buryo ahubwo byabaye nko gucecekesha umuhutu wese.
>
> 4.2. EXTREMISTE
>
> Ikindi cyica ubumwe n’ubwiyunge bw’abanyarwanda ni aba extremiste tutsi na ba extremiste hutu. Mu by’ukuri hari abantu babaye extremiste kubera yuko biciwe hari nabari basanzwe ari extremiste ku buryo ahubwo ibyabaye byabahaye ingufu zo gufata communauté zabo ho ingwate.
>
> Niyo mpamvu uzumva abo batutsi extremiste bavuga ngo ngo abahutu bose ni bicanyi kandi bose ni interahamwe naho bamwe mu ba extremiste hutu bavuga ngo abatutsi bose bari ibyitso by’inyenzi kandi bagombaga kwicwa. Aba ni abantu basanzwe mu banyarwanda kandi ubu usanga bahabwa ijambo cyane. Njye nsanga tugomba kubamaganira kure kuko ni za cancers zizamunga abanyarwanda bose nibadakumirirwa hafi.
>
> 4.3. GENOCIDE RWANDAIS ou FRATRICIDE ?
>
> Bamwe mu bahutu ubu basigaye bavuga ngo mu Rwanda bahaye genocide rwandais ndetse abandi bakavuga ko habaye fratricide.
>
> Njye mu byo niboneye nemera ko guhakana ko habayeho genocide y’abatutsi bidashoboka kuko muri Avril kugeza muri juillet mu Rwanda hose umututsi wese yarahigwaga. Nta bariyeri nimwe yashoboraga kurenga. Niyo mpamvu nemera ko genocide y’abatutsi yabayeho.
>
> Naho uburyo FPR yica cyangwa yishe abahutu ntabwo yatanze itangazo (nkuko byari bimeze kuri RTLM )ngo abahutu bose bo mu gihugu bahigwe bukware kandi ngo bashyireho bariyeri yo guhitana umuhutu wese. Ibi birahagije ngo mvuge ko ubwicanyi bw’abahutu bwakozwe na FPR buri mu rwego rwa vengeance kandi bwafashe intera ikomeye cyane ku buryo FPR iri discalifié mu kunga abanyarwanda kuko nayo ifite uruhare runini mu iyicwa ry’abanyarwanda.
>
> 5. CONCLUSION.
>
> Kuri njye aba victimes b’abanyarwanda mbashyira muri categorie esheshatu kandi mu kwibukwa buri gice kigomba kwibukwa kandi kigahabwa n’uruhushya rwo gushyingura ababo mu cyubahiro.
>
> Umuntu wese wapfushije , mu muco nyarwanda, afite uburenganzira bwo gushyingura abe mu cyubahiro. Ibi ni uburenganzira bw’ibanze umuntu wese atagomba kwimwa.
>
> Njye nemera ko mu iyibuka ry’imyaka 15 mu kwa kane 2009:
>
> 1. hagomba kwibukwa genocide yakorewe abatutsi
> 2. Hagomba kwibuka abahutu baguye muri iyo genocide kubera ko basa n’abatutsi
> 3. Hagomba kwibukwa abanyapolitiki hutu-tutsi bazize ibitekerzo byabo
> 4. Hagomba kwibukwa abahutu bishwe bazira guhisha abatutsi
> 5. Hagomba kwibuka abahutu bishwe muri massacre à grande echelle yakozwe na FPR
> 6. Hagomba kwibuka abatwa babiguyemo
>
> NB: Abahutu bo bafatiwe mu cyuho bari kwica abatutsi nabo bakicwa nabo ntabwo mbabarira muri izi categorie esheshatu. Kimwe n’inkotanyi z’abatutsi zishwe ziri kumena amaraso nazo sinzibara. Abo mvuga bagomba kwibukwa officiellement ni aba victimes bazize ubusa bonyine.
>
> Nyuma y’imyaka 15 irangiye, abanyarwanda twari dukwiye kuva mu marangamutima tukareba neza ibyatubayeho tukabivuga uko biri. Nicyo cyonyine kizaduha ubumwe n’ubwiyunge. Abanyarwanda bose bapfuye muri mahano bazira ubusa bagomba kwibuka. Nta muntu numwe ugomba kudutegeka abo tugomba kwibuka nabo tutagomba kwibuka.
> Umunsi ibi bice bitandatu mvuze hano hejuru bizibukwa byose icyarimwe muzamenye ko amahoro turi hafi kuyakozaho imitwe y’intoki.
>
> Ndetse ndarangiza nzaba abanyarwanda kuzakora misa bibuka ibi bice uko ari bitandau aho bari hose ku isi. Abanyarwanda tureke kugwa mu mutego wo kuvuga ngo bamwe bazibuka le 6 naho abandi bazibuka le 7 Avril, ibyo ni ukugwa mu mutego wa ba extremiste hutu-tutsi bashaka kutwemeza ko ubwoko bwabo ari bwo bwonyine bugomba kwibukwa kandi bashaka kudufataho ingwate.
>
> Abashyira mu gaciro muzibuke buri munyarwanda wese wapfuye atazi icyo azira. Abakoze amahano bo igihe cyabo kizagera babazwe ibyo bakoze ariko muri iyi Avril ni igihe cyo kwibuka abanyarwanda bose tutsi-hutu-twa bazize ibyo batazi. Les victimes bose bagomba kwibukwa. Sinzi impamvu tugomba kuvangura abapfu.
>
> ALAIN PATRICK NDENGERA Alias TITO KAYIJAMAHE.
>
> Montréal,
RWANDA: GENOCIDE 15 APRÈS – ANALYSE ( A.P. Ndengera)
Netters,


text:
Uyu munsi mu Karere ka Rutsiro hateranye inama y'akazi isanzwe yahuje abakozi n'ubuyobozi bw'Akarere iyoborwa n'umuyobozi w'Akarere Ayinkamiye Emerence igamije kunoza imikorere n'imikoranire no kwihutisha ibikorwa bikubiye mu mihigo y’Akarere.
Ishami rishinzwe imyubakire rifatanyije n’ishami ry’ubuhinzi n’ubworozi mu karere yagiranye inama n’abaturage bo mu mudugudu w’ikitegererezo wa Gitega mu Murenge wa Mushubati mu rwego rwo kureba uko biteguye kwakira inka biteganyijwe ko zizatangwa k’ubufatanye n’umushinga RDDP (Rwanda Dairy Development Project).
Abazahabwa inka basabwe gutera ubwatsi muri site aho Akarere kagiye kishyura ubutaka.
Mu ishami ry’ubuhinzi n’ubworozi kandi hanatanzwe ibikoresho byo gutera intanga, mu mirenge ya Manihira, Rusebeya na Mukura, hanasurwa itsinda ry'abazahabwa ingurube( Bavuye i WAWA).
Basabweb gukoresha ingufu nyinshi kugirango byibura igikorwa cyo gusiza kibe kirangiye mugihe hategerejwe amafaranga amafaranga azafasha mu kubaka ibiraro.


text:
Ni indirimbo yamutwaye igihe kirekire mu kuyifatira amashusho no kuyitunganya. Yayikoreye mu misozi miremire yo mu Ntara y’Amajyaruguru urenze gato ahitwa Buranga mu Karere ka Gakenke.
Ati “Yantwaye igihe kirekire kuyikora, urabona ko nafatanyije n’Itorero Intayoberana twagiye mu Ruhengeri mu gace k’imisozi icyo gihe hari mu mvura ikomeye. Byari bigoye mbese.”
Yongeyeho ati “Ibyiza kubibona biravuna kandi abafana banjye n’Abanyarwanda muri rusange navuga ko baberewe no kureba ibyiza. Naremeye intwara ingufu zose n’umwanya munini kugira ngo izaze isa gutya.”
Knowless avuga ko yagiye kuyikorera mu gace k’icyaro ndetse na we yiyambika nk’abakobwa bavukiyeyo kugira ngo ajyanishe n’ibyo yaririmbye muri ‘Ko Nashize’.
Yagize ati “Nifuzaga ko ibyo naririmbye byagaragara nyine no mu mashusho, ntabwo nari kuririmba ubuzima bwo mu mu cyaro n’uko abantu baho baba babayeho niyicariye i Kigali. Byagombaga kunsaba kujyayo, ibyo naririmbye bakanabibona.”
‘Ko Nashize’ ni imwe mu ndirimbo icumi zigize album ya kane Knowless azamurika muri Nyakanga 2016. Yavuze ko yayishyizeho umwihariko w’uko izaba igizwe n’indirimbo z’Igiswahili zinafite amashusho kugira ngo arebe ko yazacuruzwa hanze y’u Rwanda.
Ati “Izaba igizwe n’indirimbo icumi, harimo iz’Igiswahili kuko abantu baranyishyuzaga bambaza impamvu nakoze indirimbo ebyiri gusa ngahita ndekera aho. Hari izindi za Swahili bazabona kuri album.”


text:
Umubyeyi Nadine Evelyne
Umunsi mpuzamahanga w’ururimi kavukire, ubusanzwe wizihizwa ku isi yose ku wa 21 Gashyantare buri mwaka. Umuryango w’abanyamerika ufasha ibikorwa by’iterambere (USAID), mu mushinga wabo bise “Soma Umenye” bifatanyije n’abanyarwanda kwizihiza umunsi mpuzamahanga w’ururimi kavukire. Ni mu gikorwa bafatanyije na REB (Rwanda Education Board) ku wa 22 Gashyantare 2018 mu karere ka Kicukiro, bamurika ibitabo n’utubati bageneye amashuri abanza.
Mu kwerekana ko hatangijwe gahunda yo gukwirakwiza ibyo bikoresho mu mashuri, USAID yahaye Ministeri y’Uburezi utubati 500 n’ibitabo hagamijwe kuzamura ubushobozi bwo gusoma Ikinyarwanda mu bana biga mu mashuri abanza.
Bashingiye ku bushakashatsi bwashyizwe ahagaragara na ‘Save the Children’ mu mwaka wa 2016, bwagaragaje ko 13% by’abanyeshuri barangiza amashuri abanza baba batabasha gusoma neza Ikinyarwanda.
USAID mu bufatanye na Leta y’u Rwanda batangije umushinga ‘’Soma Umenye’’ w’imyaka itanu. Ugamije gufasha abana biga mu mashuri abanza kuva mu mwaka wa mbere kugeza mu wa gatatu, kumenya gusoma neza Ikinyarwanda.
Umuyobozi wa USAID mu Rwanda Leslie Marbury, yavuze ku ruhare bagira mu gufasha uburezi gutera imbere binyuze mu kuzamura ururimi gakondo. Ati “Uburezi ni ikintu duha agaciro, twizera ko gufasha abana bato kuzamuka mu rurimi rwabo bibafasha kuzamuka bavuga neza urwo rurimi bikaborohereza no kwiga neza izindi ndimi bityo imyigire yabo ikagenda neza”
Iki gikorwa cyo gukwirakwiza ibitabo n’utubati byahawe Ministeri y’Uburezi, cyatangirijwe mu ishuri ribanza rya Kamashashi riherereye mu karere ka Kicukiro. Umuyobozi w’icyi kigo cy’amashuri, Shema Ngamije, yasobanuye ibyishimo batewe no kwakira iyi gahunda.
Ati “Ni inkunga ikomeye cyane mu kuzamura ubumenyi bw’ururimi rw’Ikinyarwanda mu banyeshuri bakiri bato, wasangaga abana batatu basangira igitabo kimwe mu kwiga ariko byibura ibi bitabo duhawe birazamura icyizere mu bana cyo kongera ubumenyi mu gusoma neza. Abana bagiye kujya basoma buri wese abasha kubona igitabo cye, ndetse ubishaka azajya anagitahana mu rugo.”
Munyakazi Isaac, Umunyamabanga wa Leta muri Minisiteri y’Uburezi, ushinzwe amashuri abanza n’ayisumbuye, we yavuze ko iyi ari gahunda yo gusigasira ururimi. Ati “Ururimi rwacu tugomba kurwigisha abana bakiri bato ku buryo bakura bashobora kuruvuga, kurwandika no kurusoma neza.”
‘Soma Umenye’ ni umushinga w’imyaka itanu wa USAID ukorera muri REB (Rwanda Education Board), ugamije gukangurira abana gukunda gusoma. Mu kiciro cyabo cya mbere bibanze ku guhugura abarimu bigisha ururimi rw’Ikinyarwanda (2016), bakurikijeho uyu mwaka gukwirakwiza ibitabo n’utubati mu mashuri abanza mu gihugu hose (2018-2020) bikazasozwa no gukora isuzuma ry’umusaruro ibi bikorwa bizasiga (2021).


text:
Abacuruzi b’imbuto mu Mujyi wa Nyagatare bavuga ko bazibona bibagoye bityo ugasanga abakiliya batishimira igiciro baziguraho. Si abacuruzi gusa kuko n’abashoboye guhinga imbuto na bo ntiborohewe n’inyamaswa zitwa Ibitera zibonera.
Umwe mu bahinzi w’i Matimba yavuze ko Leta ibafasha mu kurinda inyamanswa zibonera umusaruro. Avuga ko ikibazo cy’inyamaswa zona gikemutse byagabanya ikibazo cy’ibura ry’imbuto mu karere.
Mu isoko rya Nyagatare, bamwe mu bacuruza imbuto batangaza ko bazikura ku masoko ya Rukomo mu karere ka Nyagatare na Kabarondo mu karere ka Kayonza. Ndayisenga Fideli yavuze ko hari n’ubwo bazirangura i Kigali bityo ngo kuzibona bikaba bibabagora, na bo bakazigurisha zihenze.
Mukanyandwi Narcissia yatangaje ko bakora urugendo rurerure kugira ngo babone aho barangura imbuto. Asanga umuti ari uko abahinzi bajya bibuka no gutera imbuto, kuko zigirira umubiri w’umuntu akamaro. Ibyo kandi ngo bigatuma igiciro ku isoko kigabanyuka kuko ziba zabaye nyinshi.
Rutukana George wo mu Kagari ka Kagitumba umurenge wa Matimba yagize ubushake bwo guhinga imbuto z’amoko anyuranye kandi zatangaga umusaruro ariko hari imbogamizi y’inyamanswa zibonera zitwa Ibitera, bityo umusaruro ukaba muke.
Umuyobozi w’Akarere ka Nyagatare, Atuhe Sabiiti Fred, yatangarije IGIHE ko usibye kuba ibitera n’inkende byangiza imbuto, inyamashwa zo muri Pariki y’Akagera na zo zona indi myaka, ariko ko hashyizweho ingaba mu kuzikumira.
Yavuze ko igihingwa cy’imbuto ari ikibazo muri Nyagatare ariko ko kizakemuka vuba kuko bari mu nyigo zo kureba imbuto zahera ku bufatanye na NAEB.
Umuyobozi w’Akarere ka Nyagatare yagize ati “Sinshidikanya ko mu minsi iri imbere iki kibazo kizaba cyakemutse, ubutaka burahari, zimwe mu mbuto zirimo inanasi zatangiye guhingwa kandi ziratanga umusaruro. Duteganya no guhinga makadamiya, imyembe n’izindi mbuto zizagaragazwa ko zakwera muri aka karere.”
Akarere ka Nyagatare karimo abahinzi ubu bahagurkiye guhinga inanasi kandi batangiye no gukora inganda nto zitunganya umutobe uva muri izo mbuto. Kurundi ruhande imbuto zidakunze kuboneka hafi yabo ngo ni imyembe, amatunda n’amacunga.


text:
Ibikurikira
Abantu benshi barimo n’abagana Ikigo cy’Ubwishingizi mu Rwanda (RSSB), hari ibibazo byinshi bakunze kwibaza, bityo tukaba mu byo batugejejeho tuzagenda tubaha ibisubizo byabyo. Namwe ariko mufite urubuga rwo kugaragaza icyo mubitekerezaho.
I. Ubwishingizi bw’indwara
I.5. Ese RSSB hari icyo iteganyiriza abantu bagiye mu kiruhuko cy’izabukuru bagahabwa amafaranga y’ingunga imwe (lamp-sum) bahoze mu bwishingizi bwatangwaga na RAMA?
Ibyo byiciro byombi byatekerejweho, ariko icyemezo kizafatwa nyuma y’inyigo izakorwa mu minsi iri imbere.
Biracyaza..


text:
A MOMENT IN BELGIUM PART 5
Rachel aravuze ati: sha sibyo gusa! Ahubwo buriya nashakaga kureba umutima wawe uko umeze, kandi rwose ubyumve ndagukunda cyane ndetse ni nayo mpamvu naguhamagaje hano! Nonese wowe urabyumva ute jona!? Njye:
niba utarasomye A MOMENT IN BELGIUM PART 4 wayisoma hano hasi
https://dusabane.wordpress.com/2017/03/10/a-moment-in-belgium-part-4/
Part 5
Njye:yeeeeh! Ubwo se murumva ibyo bishoboka bantu mwe!? Justin: hhum! Kuberiki se bidashoboka jona!? Angella nawe ati: yego ra! Nonese urabona Rachel haricyo atwaye jona!? Ubwo njye nahise nshisha amaso mubaraho bose nkabona ni abana bo mubakire cyane ndetse nanjye nirebye uko nambaye nuko nsa mbona ntaho nahera nemera gukundana numuntu nka Rachel, mugihe nkiri muri ibyo numva Juliette aravuze ati: sha rwose jonathan! Widutinza dore niwowe dutegereje!
Njye: yewe! Gusa rwose namwe ntimukavuge ibintu bidashoboka sha! Ubwo se njye udafite epfo na ruguru ninjye wakundwa numukobwa nka Rachel, ubwo mushatse kuvuga ko yabuze abasore nka ba justin rero!? Charlotte: hhum! Ariko nawe rwose! Nonese kuba utiga nibyo byatuma utumva ko umeze nkabandi jona!? Ngiye kumva numva Rachel aravuze ati: nyumva neza jona! Njye njya kugukunda sinitaye kuwuriwe cyangwa se kubyo utunze ndetse nibyo murugo dutunze, kandi urukundo nyarwo ntirubyitaho! Gusa se jona! Ubwo uragira ngo mbikubwire mfukamye nibwo uri bwemere!?
Ntarasubiza mbona umukobwa yageze hasi kumavi ndetse atangira kurira, ubwo njye nabonye ko banshanze mpita mbwira abaraho bose nti: niko se! ese mwasohoka nkasigarana na Rachel twenyine!? Francois nawe ati: ok!ntacyo reka dusohoke gusa ntutubabaze! Bose bahise basohoka nsigarana na Rachel, ntakindi nakoze nahise muhagurutsa mwicaza kuntebe ndetse ntangira kumuhanagura mu maso, ndamubaza nti: niko se rache! Koko urankunda bya nyabyo!? Nawe ati: niko bimeze rwose jona! Ese basi urumva nakora iki kugira ngo ubyemere neza!? Njye: sha njye ndumva nifitemo ubwoba kabsa!
Rachel: yeeeh! Ubwoba nyabaki se kandi jona!? Njye: niko se rachel! Ntakintu cyihishe inyuma yibi koko!? Nawe ati:sha rwose ubyumve ko ntarimo kukubeshya cyangwa nkuryarya! Sibyo se jona!? Nanjye nti:ok! Ntakibazo noneho, ubwo uranyemerera nzagusubize ejo nje gucuruza!sibyo se rache!? Rachel nawe ati: oooh! Urakoze cyane kandi mbaye nshimye, ariko rero ubishatse wampa nimero yawe ya telephone jona! Njye: ok!ntacyo reka nyiguhe, andika ..+3265736………..! ubwo Rachel yahise azandika ndetse ahita ampamagara nanjye mbona ize!
Ubwo ntakindi nakoze, nahise musezera ndasohoka njya kwicururiza, gusa kwakira ibintu Rachel yambwiye byambereye ihurizo rya danger kuko njye ntumvaga bidashoboka narimwe mubuzima, ndetse urebye nibyo byari byibereye mumutwe wanjye kandi byantesheje umutwe.ubwo nakomeje muribyo ndetse igihe kiza kugera ndataha njya murugo, gusa mbere yo kuva kwishuri mbanza kuvugana numusore umwe witwaga Gedeon ndetse wakundaga kugura cyane, mbese nimwe nahisemo kuko ari mubo twari tumaze kumenyerana, ntakindi namubajije rero uretse kumubaza nti: niko se gede! Wakwemera kumfasha rimwe gusa!? Nawe ati: sha rwose keretse bibaye ibyo ntafitiye ubushobozi, nahubundi ntacyo ntagufashamo jona!
Njye: sha humura rwose ntibikomeye nagato! Ahubwo se ntuzi hamwe nkorera mwiduka ryanjye!? Gedeo: umva nawe ra! Siho se nyura buri mugitondo nje kwiga! Cyangwa ntujya umbona kuko mba ndimumodoka!?njye: eeeeh! Ubwo wabona ariyo mpamvu sha!gusa nyine icyo ngusaba, nagiraga ngo uzahace ejo uje kwiga! Sibyo se gede!? Nawe ati: yeeeh! Ubwo se urashaka kuvuga iki!? Njye: humura sha gedeo! Nzakubwira uhageze kandi ndazi neza ko bitazakugora! Sibyo se!? nawe ati:ok sawa ntaribi jona!
Ubwo nyine nyuma yibyo nahise nerekeza iwanjye,mparika akamoodoka mpita njya muri cinema ngira ngo ndebe ko mbonayo abasore bagire icyo bamfasha! Nabaye nkigera muri cinema, ndimo kureba hirya no hino numva umuntu anturutse inyuma amfata umunigo mwijosi ubwoba buranyica,ngishidikanya numva uwarumfashe araturitse araseka ndebye mbona ni cya Ephraim twiganye muri secondaire mpita mvuga nti: ahwiii! Wamuswa we uziko unkanze! Nawe ati:hahahaha! Nyine nari nabigambiriye sha! Ahubwo se amakuru yiminsi mwana!? Njye: haha! Ariko sha buriya nturahinduka koko! Gusa nyine njye narimeze neza,ahubwo se ko uri hano mn ephrai!?
Ephraim: eheeee! Nyine iyo kwiga byanze umuntu ashaka ubundi buzima! Njye: yeeeh! Nawe se warabihagaritse mn!? Nawe ati: reka nabonye ntabyishoborera njye! Gusa nyine njye nsigaye nikorera hakuno tu! Njye: yeehhh!ubwo se uhakora iki mn!? Nawe ati: nyine kubera ko ufite itungo rimugoboka,nanjye ubusore bwanjye bwampesheje akazi hano ko gukora nkurinda umutekano ndetse ninjye ukuriye abandi bose!
Njye: eeeeeeh! Imana ishimwe kabsa ndumva hubwo ugiye kumfasha! Ephraim: yeeeh!haha! nawe ungana utyo se urashaka akazi kububounca mn? Njye: wapi sha sha! Njye sibyo mvuga, ese basi wemeye kumfasha mn!? Nawe ati: wowe mbwira ibyo ushaka, ninumva bishoboka ndagufasha kandi nawe utambwira ibikomye nko kwica president!
Njye: hahahaha! Kwica president mn! Hahaha! Gusa nyine sibyo nshaka ahubwo nagiraga ngo ejo…….. ese wabona abandi basore nka bane!? Nawe ati: nababona nyine, nonese ejo hazaba iki ko utarangiza kuvuga ijambo!? Njye: nyine nagiraga ngo ejo mugitondo cya kare, uzazane nabo basore aho nshururiza munkubite ndetse munankomeretse! Ephraim: hahahahaha! Ariko mn jona! Uziko wowe ugifite igihecyo gukina! Mn ujye ureka kuzana ubwana mubantu mn!
Njye: hhhum! Hoya mn ephrai! Hari impamvu nshaka kubikora kandi nyuma yibyo ndifuza ko mwazamera nkaho munshimuse! Nawe ati: ariko se wasaze mn jona! Hanyuma se nitugushimuta bigende bite!? Njye:nyine hari umuntu nshaka kwaka amafaranga kandi ndabizi neza ko niyumva nashimuswe azayazana yiruka, gusa nyine wowe uzaba urimo gukoresha phone yanjye nahamagara uzamwaka ayo wifuza gusa ntazabe make cyane!
Ephraim: hahahaaha! Imbwa zibaho kabsa! Ubwo se ni muntu nyabaki wagutangaho amafaranga wamuswa we! Sha njye ndi umuntu wumugabo kabsa gusa ndabigukorera nkuko ubinsabye ariko rwose ayo mafaranga uzayarye wenyine! Njye: hahaha! Ariko sha urapinga! Ubwiwe niki se ko ngamije kuyarya mn! Gusa nyine njye reka dutege bazayazane! Nawe ati: yewe! Njye sinakwirirwa ntega nawe, ahubwo mpa nimero yawe kugira ngo ntazayoberwa aho ukorera mn!
Ubwo njye nahise muha akanimero kanjye ndangije ndamusezera ngiye kugenda ahita amfata akaboko arambwira ati: nizere ko utazatwitwaramo inabi ngo twaguhondaguye mn! Njye: humura ariko yewe! Ubwo se njye urabona nishimye gukubitwa ntakintu ngamije mn!? Nawe ati: ok ! ntaribi ubwo mugitondo urabona nkugezeho nabasore banjye kandi nizere ko utarimo gukina nanjye wa muswa we!
Ubwo njye nahise ntaha njya mwiduka ryanjye ntangira kugira utwo ntunganya ngiye kumva numva phone yanjye irasonnye, ndebye mbona ni Rachel gusa kumwitaba biranga kuko numvaga ntacyo kumubwira nifitiye, hashize akanya mbona yohereje sms ati:” sha jona! Nubwo utanyitaba ugire ijoro ryiza!!!”
.HAHA! JONATHAN SE ARIMO GUPANGA IBIKI!?
NTUCIKWE PART 6…..LOADING…………….
https://dusabane.wordpress.com/2017/03/13/a-moment-in-belgium-part-6/


text:
Gusubira ku biyobyabwenge kubavuye Iwawa n’ikosa ry’Uturere
Abavuye Iwawa bashyizwe muri Koperative United for Development Cooperative Ubuyobozi bw’uturere butungwa intoki kuba hari abana bavanwa Iwawa bakongera gusubira mu biyobyabwenge kandi dufitanye amasezerano More...
Ruhango: Nubwo bamaze kwibohora barasabwa kugira umuco wo gukunda igihugu
Urubyiruko rwitabiriye umunsi wo kwiboza Ubuyobozi bw’akarere ka Ruhango burashima cyane uburyo abatuye aka karere nabo bamaze kwibohora, ariko nanone ngo bagomba kugira umuco wo gukunda igihugu cyabo bakanabigaragariza More...
Nyanza: Mu birori by’umunsi wo kwibohora basabwe kongera ubushake bwo kugera kuri byinshi byiza
Mu birori ngarukamwaka byizihijweho umunsi wo kwibohora ku nshuro ya 19 mu Rwanda byabaye tariki 4/07/2013 ku rwego rw’akarere ka Nyanza basabwe n’umuyobozi w’Intara y’Amajyepfo ko bakongera More...
Nyamagabe: Abaturage bararata ibyiza bagezeho nyuma y’uko u Rwanda rwibohoye.
Kuri uyu wa kane tariki ya 04/07/2013, mu karere ka Nyamagabe habereye umuhango wo kwizihiza isabukuru y’imyaka 19 u Rwanda rwibohoye maze ingabo zari iza FPR-Inkotanyi zigahagarika jenoside yakorerwaga More...
Rubona: Barishimira ibyo bamaze kugeraho mu myaka 19 yo kwibohora
Ruboneza Ambroise Umuyobozi w’Akarere ka Gatsibo Tariki ya 4 Nyakanga buri mwaka ni umunsi u Rwanda n’abanyarwanda bibuka ubwo FPR-inkotanyi yabohoraga igihugu, uyu munsi bikaba byari bibaye ku nshuro More...
Gakenke: Abaturage bizihije umunsi wo kwibohora bishimira ibikorwa by’iterambere Leta y’ubumwe yabagejejeho
Abaturage ba Mataba barishimira iterambere bagezeho. Abaturage bo mu midugudu ya Gatovu na Munini mu Kagali ka Gikombe ho mu Murenge wa Mataba bari kumwe n’abayobozi batandukanye bizihije umunsi wo kwibohora More...


text:
Umunyamabanga wa leta yavuze ikiri gukora ku manza za Gacaca zitararangaizwa ubwo ku wa 18 Mata 2018 yasobanuraga ishingiro ry’ Umushinga w’itegeko ryerekeye imiburanishirize y’imanza z’imbonezamubano, iz’ubucuruzi, iz’umurimo n’iz’ubutegetsi.
Uwizeyimana yavuze ko kugeza ubu imanza za Gacaca zirebana n’imitungo zarangijwe ziri ku gipimo cya 94 % mu zari ku rutonde rw’izishobora kurangizwa.
Ku bijyanye n’abantu batsinzwe ku manza z’imitungo ariko zidashobora kurangizwa, Uwizeyimana yavuze hari izagaragaye ko zigoye bitewe n’imiterere yazo, aho babona ko igisubizo kizaba icyo mu rwego rwa politiki.
Yagize ati “Hari imanza zagiye zifata umusozi wose tukibaza ngo haravugwa nde? Twagaragaje inyangamugayo zagiye zidasinye, twagaragaje abapfuye nta mutungo basize, twagaragaje abahunze ariko wasanga umugore n’abana agasambu karimo kukagurisha ari byo byatera ibibazo kuruta ibyo ushaka gukemura, aho dufunga amaferi, ariko icyo gihe twari twavuze ko na none dushaka igisubizo cya politiki cyakwinjira mu murongo umwe na cya kindi cy’abari bafite ibikingi na cyo tuvuga ngo dukemure mu buryo bwa politiki.”
Yakomeje avuga ko kugeza ubu iyo ngingo ikiganirwaho kugira ngo harebwe uburyo bizakorwamo.
Yagize ati “Icyo ni ikibazo tukiganiraho cyo kureba ngo ese bizagenda bite, ese aba bantu ko badafite ubwishyu, ko ubwabo utabashyira ku isoko ko nta n’icyo wagurisha bafite, niba ari abashobora gukora bakore, niba hari ahasigaye uwapfuye ntacyo asize tukaba tutakwishyuza abo yasize kandi na bo ntacyo bafite icyo gihe byanga bikunda iyo inzira zose z’ubwinyagamburiro zose zidashobotse bitugarukaho nka leta.”
Muri Mutarama 2018, Minijust yatangaje ko mu myaka umunani ishize imanza 39,678 zerekeye imitungo yangijwe n’iyasahuwe muri Jenoside yakorewe Abatutsi zarangijwe mu rwego rwa politiki yo gutanga ubufasha mu by’amategeko.


text:
>> Igihe cya Noheli
Amasomo yo ku munsi Mukuru w'Urugo Rutagatifu, icyumweru cya 1 cya Noheli, A
Isomo rya mbere : Sir 3, 2-6.12-14
Isomo ryo mu gitabo cya Mwene Siraki
2Uhoraho ahimbariza se w’abana imbere yabo, kandi agashyigikira ubutegetsi bwa nyina ku bahungu be 3Uwubashye se aba ahongereye ibyaha bye, 4naho uhimbaje nyina aba ameze nk’uwihunikiye byinshi. 5Uwubaha se azaronka ibyishimo mu bana be, kandi umunsi azaba yambaje, isengesho rye rizakirwa. 6Uhimbaza se azaramba, kandi uwumvira Uhoraho azahumuriza nyina. 12Mwana wanjye, jya ushyigikira so ageze mu za bukuru, kandi ntukamutere agahinda mu buzima bwe. 13N’iyo ubwenge bwe bwakendera, jya umugirira impuhwe, ntuzamusuzugure ngo ni uko wowe ukiri umusore. 14Koko rero ineza ugiriye so ntiyigera yibagirana, ahubwo izakubera impongano y’ibyaha byawe.
Kuzirikana : Zab 128 (127), 1-2, 3,4.5bc
ZABURI
Inyik/ Nyagasani, hahirwa abatuye mu ngoro yawe
- Hahirwa umuntu wese utinya Uhoraho,
- Agakurikira inzira ze!
- Uzatungwa n’ibivuye mu maboko yawe;
- Uzahirwe kandi byose bigutunganire.
- Umugore wawe azamera nk’umuzabibu,
- Warumbukiye mu nzu yawe ;
- Abana bawe bazamera nk’ingemwe z’imitini,
- zikikije ameza yawe.
- Nguko uko ahabwa umugisha,
- umuntu utinya Uhoraho.
- Uragirire amahirwe muri Yeruzalemu,
- Iminsi yose y’ubugingo bwawe.
Isomo rya kabiri : Kol 3, 12-21
Isomo ryo mu ibaruwa Mutagatifu Pawulo Intumwa yandikiye Abanyakolosi
Bavandimwe, 12mwebwe ntore z’Imana, mukaba abatagatifu bayo ikunda byimazeyo, nimugire umutima wuje impuhwe, ubugiraneza, ubwiyoroshye, ituze n’ukwiyumanganya. 13Nimwihanganirane, kandi niba umwe agize icyo apfa n’undi mubabarirane. Nk’uko Nyagasani yabababariye, namwe nimugenze mutyo. 14Ariko ikiruta ibyo byose, nimugire urukundo ruzabahuriza mwese mu butungane. 15Kandi amahoro ya Kristu naganze mu mitima yanyu, kuko ari yo mwahamagariwe ngo mube umubiri umwe. Kandi mujye muhora mushimira.
16Ijambo rya Kristu niribaturemo, risagambe rwose. Mujye mwigishanya kandi muhanane mubigiranye ubwitonzi. Mujye mushimira Imana mu mitima yanyu muyiririmbira zaburi, ibisingizo n’izindi ndirimbo mubwirijwe na Roho Mutagatifu. 17Ari ibyo muvuze ari n’ibyo mukoze, byose mujye mubigira mu izina rya Nyagasani Yezu, abe ari we mwisunga mushimira Imaha Data. 18Bagore, mujye mworohera abagabo banyu nk’uko bikwiye mubigirira Nyagasani. 19Bagabo, namwe nimukunde abagore banyu, mwoye kubabera abanyamwaga. 20Bana, nimwumvire ababyeyi banyu muri byose, kuko ari byo binyura Nyagasani. 21Babyeyi, namwe ntimugatonganye abana banyu ubutitsa, mutazabakura umutima.
Ibango-ndirimbo ribanziriza Ivanjili : Iz 45, 15
Alleluya Alleluya.
- Mu by’ukuri uri Imana itagaragara,
- Imana mu bantu, Yezu Umukiza!
Alleluya.
Ivanjili Ntagatifu : Mt 2, 13-15.19-23
+ Amagambo yo mu Ivanjili ntagatifu uko yanditswe na Matayo
Abanyabwenge baje kuramya Yezu 13bamaze kugenda, Umumalayika wa Nyagasani abonekera Yozefu mu nzozi, aramubwira ati «Byuka ujyane umwana na nyina uhungire mu Misiri; maze ugumeyo kugeza igihe nzakubwirira, kuko Herodi agiye guhigahiga umwana ngo amwice.» 14Yozefu arabyuka ajyana umwana na nyina iryo joro, maze ahungira mu Misiri. 15Nuko abayo kugeza igihe Herodi apfiriye. Ibyo byabereye kugira ngo huzuzwe ibyo Nyagasani yavugishije umuhanuzi ati «Nahamagaye umwana wanjye wari mu Misiri.»
19Herodi amaze gupfa, Umumalayika wa Nyagasani abonekera Yozefu mu nzozi akiri mu Misiri; 20aramubwira ati «Haguruka ujyane umwana na nyina usubire mu gihugu cya Israheli; kuko abashakaga kwica umwana bapfuye.» 21Yozefu arabyuka ajyana umwana na nyina, asubira mu gihugu cya Israheli. 22Ariko yurnvise ko Arikelawusi yazunguye se Herodi mu Yudeya, atinya kujyayo. Nk’uko rero yabisobanuriwe mu nzozi agana mu karere ka Galileya, 23ajya gutura ku musozi witwa Nazareti. Bityo huzuzwa ibyavuzwe n’abahanuzi ngo «Azitwa Umunyanazareti.»


text:
IBIMBABAZA. Agatsiko kongeye kugaragaza ko kamunzwe n'ivangura : " Abantu bumva abafata ibiyobyabwenge ari abantu baciriritse ariko hari n’abandi basobanutse"/minisitiri Busingye
12 comments:
Tanga igitekerezo cyawe kuri iyi nyandiko.ReplyDelete
Urakoze.
- AnonymousSunday, July 03, 2016 6:21:00 am
Yewega weeeeee busingye ,agaba,......ago namazina agaragazako at at an any are and a ari abanyankore ubwose wambwira gute ko harikizere kubana baba nyarwanda cyo kubona akazi uretse kwinywera urumogi rukabibagiza agahinda baterwa nagatsiko bakibera muri swingi.ubwose habuze abandi banyankore yinjije mukazi kagakozwe naba citizens.nabareke binywere kuko nibo babibatera ntiwaba ufite icyukora ngo unywe ibiyobyabwenge baba babuze uko bagira bakigira horo.ReplyDelete
- AnonymousSunday, July 03, 2016 7:18:00 am
Abasobanutse ni abatutsi bo mu gatsiko, abadasobanutse ni abahutu bose. Igisubizo ni icyo.ReplyDelete
Busingye ni uko nyine mbese waba warigeze umubonana ubutabera ko aca izo guherayona burundu? Urumogina cocaine se si abana babo babikoresha kuko baba bahagarikiwe? Aregwe nande? Akomwe nande kandi ba se bakora mu biro bimwe na ba Busingye? Gusa dushimire Imana kuberako imbaraga z'iringaniza rikorwa n'iyi ngoma atarizo ziboneka ku mibereho ya mwene ngofero abo bita abastari nkaba mbona bibasaritse kandi bari mubasobanutse ubwo nizereko abadasobanutse ari babandi batemerewe kugaragara kuri TV z'igihugu.ReplyDelete
- AnonymousMonday, July 04, 2016 10:18:00 am
Dore ibi bya Busingye nibyo bikwiye gutera Abanyarwanda isoni bikabatera n'ingufu zo kubohoza Igihugu.ReplyDelete
Ndemera ko guha akazi umuntu ugashoboye kurusha abandi (umwenegihugu cg umunyamahanga) bifite ishingiro.
Ariko se aba batagira n'amazina y'Ikinyarwanda aho n'ubundi iri vangura bagira ntiriterwa n'uko n'ubundi badakunda U Rwanda ahubwo ari abahashyi gusa n'abasahuzi?
Ibi ni nabyo amwe mu mashyaka yibeshyamo iyo agira aba membres b'abanyekongo n'abarundi ngo ni uko bavuga I Kinyarwanda cyangwa bagerageza kukivuga. Aba gahunda baba bafite ni iyo gufata ubutegetsi bakabona imilimo/ Ubuzi/ Misala gusa ntabwo bagufasha kubohora igihugu cyawe n'icyabo kiboshye. Muri make ni abantu bacunga aho bakeka byenda gutungana bati reka mbomeke hari ubwo naronka. Ni abo kwitondera. Dore abaganda binjijwe na Rupiyefu aho bagejeje igihugu kuri MUTEREMUKO. Abwirwa benshi.
Niba ushaka igisubizo uzatege amatwi imbwirwa ruhame za kagame na bamwe mubanyagatsiko.ReplyDelete
Urugero :1'-Nkaho agira ati "Baraje bahungutse twemera kubatuza mubanyarwanda";aba ashatse kuvuga ko abahutu bahungutse bamwe ntibabica bemera ko baturana n'abatutsi!
2'-Nkaho bagira bati" Miliyoni yabanyarwanda yavuye mubukene"; Baba bashatse kuvuga ko Miliyoni y'abatutsi yavuye mubukene!
Ukuri niko nta Miliyoni y'abahutu yateye imbere ahubwo aho umuhutu ari hose mu rwanda agenda asubira inyuma(acupira).
Iyo abanyagatsiko bashatse kuvuga umuhutu bavuga:umujenosideri,umufdrl,...
Niba ushaka igisubizo uzatege amatwi imbwirwa ruhame za kagame na bamwe mubanyagatsiko.ReplyDelete
Urugero :1'-Nkaho agira ati "Baraje bahungutse twemera kubatuza mubanyarwanda";aba ashatse kuvuga ko abahutu bahungutse bamwe ntibabica bemera ko baturana n'abatutsi!
2'-Nkaho bagira bati" Miliyoni yabanyarwanda yavuye mubukene"; Baba bashatse kuvuga ko Miliyoni y'abatutsi yavuye mubukene!
Ukuri niko nta Miliyoni y'abahutu yateye imbere ahubwo aho umuhutu ari hose mu rwanda agenda asubira inyuma(acupira).
Iyo abanyagatsiko bashatse kuvuga umuhutu bavuga:umujenosideri,umufdrl,...Replies
- AnonymousMonday, July 04, 2016 12:02:00 pm
@Zubel Imvugo ukoresheje nsanga ariyo umuntu ushaka ko ibintu bigenda neza mu Rwanda akwiye gukoresha. Naho bamwe usanga ari ugushyira penesilini ku igisebe giterwa na bagiteri iri imbere.Delete
Burya kwemera ubwoko bw'umuntu ndetse n'ibiranga umuco ntibisamburwe ni ngombwa naho ubu usanga n'abahoze bari mu mashyaka yabohoye igihugu akakigeza ku Bwigenge ubu batinya kuvuga ayo mashyaka da!
None ko Rupiyefu bizwi ko yaje ije ngo kubohora Abatutsi bari barakandamijwe none bakaba ngo barabohowe ikaba ikiriho iri kubohora nde kandi? Nyamara uzarebe Abarwanashyaka bazanye Repubulika idahinyuka Rupiyefu yigishije ibyo kubasiba mu mitwe biremerwa.
Umuhutu akwiye kumva ko ari umuhutu atishisha kandi ntiyemere amwangisha ubwoko bwe. Umututsi ni uko. Umutwa ni uko.
None se ko ndeba hazasigara abari ku malisiti ya Farije na za Ayeriji gusa hakabaho n'abandi barimo abatwa n'abahutu?
Gukura ubwoko mu irangamutu hanyuma ugakora andi malisiti y'indobanure abandi nabo bati turabyemeye koko?
Muby'ukuri hari bamwe mu Abahutu bishe Abatutsi mu buryo butigeze bubaho. Hari kandi n'Abatutsi bishe Abahutu mu buryo butigeze bubaho. Kuki n'abazi uko Repubulika yabonetse bazi ibya Gihake bakomeza amurindi Rupiyefu bananirwa byibura gushyiraho umurongo umwe uvugira Umuhutu watoyejwe nk'uko Falije na Ayeliji zivugira Umututsi koko?
@Anonimous,burya nuhura n'umuhutu ukabona afite ikibazo cg se ipfunwe by'uko ari umuhutu,uramenye ntuzamugire inshuti.Naho nuhura n'umututsi ukabona ariho arakwepakwepa ko ari umututsi uramenye ntuzamwereke iwawe;kubera ko abo bombi mvuze hejuru baba bifitemo ikibazo gikomeye kuburyo gahunda zabo ari gake cyane zakugirira umumaro cg abanyarwanda muri rusange.ReplyDelete
urugero ninkaho ibinyamakuru byo murwanda bisigaye byandika,aho kwandika ijambo ukabona bariho barakebera kurunde, nk'urugero:"inka yatemwe igitsi ni iy'umwuzukuru wuwarokotse genocide yakorewe abatutsi !Nyumvira nawe ra ! Buriyase yanditse ko inka yatemwe igitsi ari iy' umututsi yaba iki ?
Ngo "umunyeshuri watutse mwarimu ava mubwoko bwakoze genocide" ngaho nyumvira ! Ubwose yavuzeko umunyeshuri watutsewarimu ari umuhutu bikagira inzira ? Bene izi mvugo za rpf ziba zifite ibyo zigamije bibi.Replies
Ndakurahiye nkunda umuntu ntacyo ampaye mwaretse jye nawe tukagushimira ku gitekerezo cyawe. Nukuri nanze umuntu wanga umututsi, umuhutu, umutwa ntacyo amuziza, reka twange ingeso mbi urwango ntitwange amoko kuberako ikibazo dufite si amoko ni ibitekerezo amoko afite.Delete
Ndakurahiye nkunda umuntu ntacyo ampaye mwaretse jye nawe tukagushimira ku gitekerezo cyawe. Nukuri nanze umuntu wanga umututsi, umuhutu, umutwa ntacyo amuziza, reka twange ingeso mbi urwango ntitwange amoko kuberako ikibazo dufite si amoko ni ibitekerezo amoko afite.Delete
- AnonymousTuesday, July 05, 2016 8:49:00 am
Ku Ibijyanye n'ubu bwibone bwa bwa ba Rupiyefu, ikigaragara ni uko hari agatsiko k'abatutsi bake bigize abasobanutse. Abandi banyarwanda bakaba abasigajwe inyuma n'amateka n'abafite ngo ingengabitekerezo ukurikije uko Rupiyefu ikora ivangura ryayo.ReplyDelete
Hari ikintu nibaza niba abantu bose bakabona uko kiri cg se hari ababwiwe ibanga ryacyo bakanabwirwa kuryumaho:
Ese iyo wowe urebye ibibera mu Izibutso aho imirambo y'abantu yogejwe izindi tissues na organs zigize umubiri bikajugunywa hagasigara gusa bones amagufa wumva ko koko hari uwaba atekereza wakwemera ko ibyo bikorerwa umwe?
Ese haba hari umuntu tuzi watwereka ati dore aya magufa ni ay'abantu bange muri ziriya nzibutso?
Niba biriya byo kurekera amagufa ahagaragara bumva ari byiza Ese hari uwo muri bariya barobanuwe bayobora za Ibuka Ayeriji na na farije nawe wakwerekana uwe muri ariya magufa?
Ikiganiro kuri "Ethics of burial and mourning: The equal treatment of rich and poor in death". Gikwiye gutangira nacyo kuko ntihakandamijwe abakiriho hari n'abigendeye babujijwe iruhuko ridashira imibiri yabo irozwa bimwe barajugunya amagufa bayarekera ku gasi. Imana izabahana.
Muvandimwe, nshuti ya SHIKAMA, turagushimira cyane umuganda utanga wo kubaka URWANDA rushya ubinyujije mu bitekerezo byawe( Komanteri). Kugirango turwanye urukungu rw'Agatsiko ni ngombwa ko buri komanteri ibanza gusuzumwa. Yohereze, irahita ijya ku rubuga mu minota mike niba idatandukira( kuvuga ibitajyanye n'inyandiko), itukana, cyangwa yuzuyemo uburere buke.
Wipfusha komanteri yawe ubusa ukoresha "ANONYMOUS", himba izina urikomeze kuko hari ibihembo mu Kuboza 2016 ku bantu 3 bazaba babaye indashyikirwa mu gutanga ibitekerezo. Dukomeje kubashimira ubwitange n'umurava muhorana. IMANA Y'I RWANDA ihorane namwe iminsi yose.
Dg NKUSI Yozefu
www.shikamaye.blogspot.com
Uharanire ko Ukuri gusimbura ikinyoma.
Email: mahoriwacu@gmail.com; tel: +4745564355


text:
7% mu banyarwanda nibo bazi iby’ingengo y’imali.
Impuzamiryango iharanira uburenganzira bwa muntu (CLADHO), itangaza ko 7% mu banyarwanda basaga miliyoni 11, ari bo basobanukiwe iby’ingengo y’imari ya Leta.
Byavugiwe mu mahugurwa y’umunsi umwe CLADHO yateguriye imiryango inyuranye ya Sosiyete sivile, agamije gutanga ubutumwa bwo gukangurira abantu kumenya no kugira uruhare mu ngengo y’imali ya Leta, kuri uyu wa 4 Ugushyingo 2016.
Umunyamabanga Nshingwabikorwa wa CLADHO, Safari Emmanuel, avuga ko iyo abaturage batazi iby’ingengo y’imari hari ibyo bahomba.
Agira ati “Iyo umuturage nta ruhare yagize mu itegurwa ry’ingengo y’imari, arahomba kuko amafaranga akoreshwa aba yaturutse mu misoro yatanze, ariko ntamenye uko akoreshwa.
Yakagombye kumenya niba ibikenewe mu gace aherereyemo ari byo bikorwa kuko ari we bifitiye akamaro”.
Safari avuga ko CLADHO ku bufatanye n’indi miryango yigenga ndetse n’inzego z’ubuyobozi, batangiye ubukangurambaga bwo gufasha abantu kumva akamaro ko kumenya ibijyanye n’ingengo y’imali, bityo abazi ibyayo bazagere aho baba 100%.
Hakizimana Jean wo mu karere ka Kicukiro, avuga ko iby’ingengo y’imari atajya amenya n’iyo byerekera kuko yumva ko bigomba gukorwa na Leta.
Ati “Ingengo y’imari njya numva bavuga ko yatowe ariko uko itegurwa sinabimenya. Numva rero ko ari Leta igomba kubikora kuko ari yo ireberera abaturage”.
Uyu muturage yongeraho ko bamubwiye ko ingengo y’imari ari ibintu by’imibare bikomeye bikorwa n’abize bakaminuza.
Mutabazi Theodore, umuyobozi mukuru ushinzwe Sosiyete sivile n’amashyaka mu Kigo cy’Igihigu cy’Imiyoborere (RGB), avuga ko iyo umuturage yagize uruhare mu bimukorerwa amenya no kubirinda.
Ati “Umuturage iyo yagize uruhare mu ngengo y’imari, bituma amenya icyo amafaranga atanga akoreshwa, akaba yanabaza mu gihe abona hari ibitarakozwe byari biteganyijwe.
Bituma kandi umuturage agira ubushake n’umurava wo kurinda ibikorwa biba byaragezweho abirinda abangizi, kuko aba azi ko cyavuye mu mbaraga ze”.
Mutabazi akangurira Abanyarwanda guhindura imyumvire bakamenya ko ari bo Leta, ko batagomba kwicara ngo bumve ko byose hari umuntu ugomba kubibakorera.
Iyi ngo niyo mpamvu harimo gukorwa ubukangurambaga bwo kwibutsa abantu ishingano n’uburenganzira byabo.
Dukurikire ukanda kuri Like
Ibitekerezo ( 1 )
ariko sinabyiza kubyihererana ninaho hava nokuturira ibyatugenewe nibajye hasi mubaturage babasobanurire ibyingengoyimali cyakora najye ntakubeshye ndangije kaminuza ntarabimenya ntawe ndenganya kuko ntasomye nigazeti cyakora abatarize bakwiye gusobanurirwa murakoze


text:
>> Abayobozi ba Diyosezi
>> Umwepiskopi
Amateka ya Musenyeri Servilien NZAKAMWITA
Myr Servilien NZAKAMWITA
Nyiricyubahiro Musenyeri Servilien NZAKAMWITA yavutse tariki 20 Mata 1943 i Gatsirima, paruwasi ya Nyarurema dioyoseze ya Byumba. 1952-1957: amashuri abanza i Kabare,Rushaki na Rwaza. Mu 1958 yinjiye mu iseminari nto Mutagatifu Dominiko Savio ku Rwesero arangiriza amasomo ye muri Saint Paul i Kabgayi mu 1965. Muri Nzeri 1965 yinjiye mu i Seminari Nkuru ya Nyakibanda ahabwa ubusaserdoti ku ya 11 Nyakanga 1971 i Rushaki.
Kuva 1971-1975, yari padiri wungirije muri paruwasi ya Ruhengeri, aho yavuye mu 1975 agiye kuba padiri mukuru wa Paruwasi ya Janja kugeza 1986. 1986-1989, yabaye umwarimu muri Seminari Nto ya Rwesero nyuma ayibera umuyobozi. Kuva Nzeri 1989 kugeza mu Ukwakira 1991, yari i LUMEN VITAE mu Bubiligi. Agarutse, yagizwe umwarimu n'ushinzwe umutungo mu i Semimari Nkuru ya Rutongo yaje kubera umuyobozi muri Nzeri 1994.
Yagizwe umwepiskopi wa Byumba, ku ya 25 Werurwe 1996, ahabwa inkoni y'ubushumba ku ya 2 Kamena 1996 n'intego igira iti : FIAT VOLUNTAS TUA.
Byanditswe : 2015-09-14 12:35:10
Uwabitangaje : Diocese Byumba


text:
Abantu 30,5% bemeza ko Abanyarwanda bakirebera mu ndererwamo y’amoko
Ubushakashatsi buherutse gushyirwa ahagaragara na komisiyo y’igihugu ishinzwe kurwanya jenoside, bwerekana ko abanyarwanda bagera kuri 30,5% bemeza ko hari abakirebera mu ndererwamo y’amoko.
Umuyobozi w’akarere ka Muhanga wungirije ushinzwe imibereho myiza y’abaturage Fortune Mukagatana akaba ari we wagejeje ibyavuye muri ubu bushakatsi ku bavuga rikumvikana bo mu murenge wa Nyamabuye ku wa 23 Gicurasi 2012.
Ubu bushakashatsi bwerekana ko hari abantu bagera kuri 24,7% bemeza ko abanyarwanda batizera abo batari kumwe mu gihe cya Jenoside yakorewe Abatutsi
Mu gihe cy’ubu bushakashatsi bamwe mu babajijwe, harimo abavuga ko leta idacunze neza amacakubiri ashingiye ku moko ashobora kongera kubyara andi makimbirane nk’uko byabayeho mbere y’umwaka w’1994 ndetse bikaza kubyara jenoside yakorewe Abatutsi muri uwo mwaka.
Hakaba n’abandi bemeza ko amakimbirane yagaruka mu Rwanda mu gihe ikibazo cy’ubusumbane mu mutungo kititaweho ndetse ngo n’amashyaka ari muri bimwe bikomeye bishobora guteza amakimbirane.
Ubu bushakashatsi bukomeza bwerekana ko hari abantu bagera kuri 39,9% bavuga ko n’ubwo bitemewe n’amategeko ariko ngo hari abanyarwanda bashobora kongera gukora indi jenoside kuko batarava ku izima kandi bakaba barabuze imbarutso.
Nyamara abagera kuri 70% bo bemeje ko nta ntambara ishobora kuba mu Rwanda mu minsi mike iri imbere. Aha bamwe mu bacukumbuzi bakaba bibaza mpamvu ki aba babajijwe bavuze mu minsi mike iri imbere.
Abandi 90% bemeje ko abanyarwanda muri iki gihe basigaye babanye bidashingiye ku moko kuko ngo kenshi iyo ujya gusaba serivisi runaka utajya urinda kureba ubwoko bw’uwo ugiye kuyisaba ahubwo ngo ureba umuntu ugiye kuyisaba niba koko ashobora kuyiguha uko ubyifuza cyangwa se ko abishoboye.


text:
Mukamana Dative ni umugore uzwi ku izina rya Masenge, akaba yararyiswe kubera akamaro afitiye abakobwa n’abagore batageze mu rubohero (Gukuna), nyuma bashimishe abagabo babo.
Aganira na Bwiza.com, uyu mugore yavuze ko uruhande rumwe ari umuganga urundi akaba umujyanama w’abakobwa n’abagore ku byerekeye imibanire y’abashakanye.
Aha, avuga ko ari muganga gakondo, uvura indwara nyinshi, ariko cyane cyane akaba yibanda ku bijyanye n’ubujyanama ku gitsinagore, uburyo bashimisha abo bashakanye hagendewe ku muco.
Ati: “Murabizi na kera Nyirasenge w’umuntu yabaga ari umuntu ukomeye, abakobwa baraza bakansanga, bati Masenge tubwire, ibyo bintu bita kujya mu rubohero (Gukuna cga guca imyeyo) ni ibiki?, muri iyi minsi abana nta kintu babiziho”.
Akomeza avuga ko hari abamugeraho akabigisha uko bakuna, akabigisha umuco w’uko washimisha umugabo dore ko ubu abana bamwe usanga nta n’ababyeyi cyangwa imiryango bagira.
Avuga kandi ko nyuma yo kubigisha bakagera aho bishimishije, bamwe basubira inyuma bakaza kumushimira ko ingo zabo zubatswe neza, bazi kunezeza abo bashakanye.
Mu gihe hari abibaza bati, ese umugore wabyaye yaca imyeyo bigakunda? Kuri iki, Masenge avuga ko ari ibintu bishoboka cyane.
Ati: “cyane, hari ukuntu umukobwa agira gutya agashaka atarigeze agera mu rubohero, akenshi bangeraho ku bw’ingaruka baba barahuye nazo mu ngo zabo, hari igihe aba yarashatse, umugabo ubikunda, wenda akamubaza ati kuki wowe utameze nk’abandi?.
Hari igihe we aba yarabipingaga yumva ko ntacyo bivuze cyangwa se atarigeze abona ayo mahirwe yo kubyigishwa, yagera mu rwe agahora mu nduru n’umugabo abimuziza, icyo gihe bangeraho nkabashyira mu rubohero”.
Akomeza avuga ko hari n’abagabo bamugeraho bamubwira uburyo abagore babo bataciye imyeyo, bikaba ngombwa ko abahuza, akamuzanira umugore we nawe akamufasha kuyica.
Ubundi ngo gukuna byakagombye gutangira gukorwa ku myaka 10 cga 12, ariko iyo ageze igihe arenza akagera kuri 20 cyangwa 30, ati: ”wenda yarabyaye bisabako,…buriya iyo akiri mutoya umubiri we uba woroshye, urakurura bikaza, ariko ku muntu mukuru we hifashishwa imiti yabugenewe kandi iyo miti nta ngaruka igira, iba itunganyijwe neza”.
Akomeza avuga ko adapfa gukorera ibi aho abonye hose, ko ku ivuriro akoreramo afite icyumba cyabugenewe, ndetse n’igitanda, by’umwihariko ko hari abaza akabaha imiti bazajya bifashisha bakuna mu gihe babyishoboreye, utabibashije akajya afata iminsi akaza akabimukorera kuzageza ku rugero rushimishije.
Ati: “mfite igipimo nkoresha, iyo mbonye yagwije ndamusezerera, iyo bibaye birebire cyane cga bigufi ntabwo aba ari byiza, hari urugero ntarengwa”.
Avuga ko hari imiti ya Kinyarwanda bakoresha irimo amavuta y’inka, ko nka bakera bifashishaga intobo, ariko ku bwe avuga ko atari nziza ko zatera ubundi burwayi.
Ese Gukuna ni iki? Bikorwa gute?
Gukuna, cyangwa se Guca imyeyo nk’uko bamwe babyita ni umuhango wa gikobwa ukorwa mu muco nyarwanda no mu bindi bihugu bya Afurika ugamije gutegura umukobwa kuba umugore ubereye umugabo, utangira umukobwa ari umwangavu kuko umubiri uba utarakomera rimwe na rimwe atarajya mu mihango ya gikobw, Gusa ku bwa Masenge anavuga ko ku bagore babyaye abafasha bigashoboka.
Bikorwa gute?
Wicaza ikibuno hasi, ugashinga ibirenge ku buryo amavi ashobora kugera ku ntugu zombi, ukanyuza amaboko munsi y’ibibero ufite uruvange rw’ibyo ukunisha cyangwa se amavuta y’inka akuze (iyo ari intangiriro), ukuboko kumwe gukurura umushino biteganye.
Kaba kakiri gato noneho kakagenda gakura uko uhataho ukuna, ukururira rimwe ujyana hasi, mu ntangiriro birababaza ndetse rimwe na rimwe ukumva wabireka, ari nayo mpamvu abakobwa ba kera bakuniraga hamwe barenze umwe kugirango batizanye umurindi. Iyo umaze kugira umushino ufatika, ugeraho ugakuna utazura umushino mu bugari bwawo kugirango biwugire mugari, kugeza ugwije” imyugariro”
Masenge avuga ko nubwo hari bamwe afasha gukurura iyi mishino kugeza ku rugero runaka, anavuga ko hari abishyira hamwe bakamutumira kugirango bamarane isoni, akabigishiriza hamwe kandi bakazagera ku ntego.
Akamaro ko gukuna mu gihe cyo gutera akabariro ni akahe?
Nk’uko mu ntangiroro twabikomojeho gato, umugore utarigeze akuna ashobora guhura n’imbogamizi z’uko yasanga umugabo we abikunda, iyo wakunnye biba akarusho kuko umugore wakunnye areta vuba kandi akihuta mu kunyara no mu gusohora, ndetse bifasha umugabo we, akumva ko atarimo kuruhira ubusa, biramunezeza cyane iyo baharuranye ikivi batangiranye (bakarangiriza rimwe).
Umugore utarakunnye ntibivuze ko ari uwo gusendwa, kuko hari n’abadakora ibi byose kandi bagashimisha abagabo babo ariko n’ubwo bwose amajyambere agenda yihuta umugore wakunnye uzi n’ibyiza byabyo mu kunezeza umugabo we nawe aba yifuza ko umwana we abikora.
Kubera ko uyu muhango wa gikobwa wakorerwaga mu gasozi, nko mu gashyamba, abakobwa bitwazaga kujya “guca imyeyo” ari naho havuye iyo mvugo yo guca imyeyo, bakitwaza kujya guca ubwatsi, gutashya inkwi, kujya mu rubohero,…
Ubaye hari icyo ushaka kubaza Mukamana Dative (Masenge) bariza kuri iyi Email:kamikazigentille08@gmail.com
cyangwa se ubarize kuri 0785058200! Murakoze.
Related Posts by Categories


text: Balimu banyeshuri duhurira kuri uru rubuga rwa EGR Students mumfashe igihe cyo gutanga report kizarangira ejo dore ikibazo mfite: Nasomye Imbumbanyigisho ya mbere ngera ku iherezo ndetse nakoze n'amasuzumabumenyi yose abaneka muri iyo mbumbanyigisho nsinda neza cyane 100% muri buri suzuma none amanota ndajya muri GRADES ngasanga mfite 0% nkutigeze akora kdi iyo nongeye ngatangira bundi bushya biremera ndetse ngakora namasuzuma bikemera ni ba ari ubumenyi buke ku mashini simbizi ni mumbwire. kdi hari na bagenzi bange duhuje icyo kibazo. murakoze kubufasha mugiye kumpa mugire umugoroba mwiza!


text:
Monday, 26 March 2012
Rwanda : Guardian angel rewarded
11:08 rwandaexpress No comments
Bamwe muri ba Malayika Murinzi bo mu karere ka Nyanza. Foto: JP
Umuryango Imbuto Foundation, ukorera mu biro by’umufasha wa Perezida, watangije ihuriro ry’ababyeyi b’intangarugero bazwi ku izina rya Malayika Murinzi bo mu karere ka Nyanza kugira ngo bungurane ibitekerezo.
Intumwa ya Nyakubahwa Jeannette Kagame, Cecile Murumunawabo, mu gutangiza iryo huriro, tariki 31/01/2012, yavuze ko ba Malayika Murinzi rizabafasha kujya bahura kenshi bakamenyana ndetse bakarebera hamwe n’icyabateza imbere bo ubwabo.
Yagize ati “Aba babyeyi bake b’intangarugero twifuza ko bakomeza kubera abandi urugero rwiza nicyo gituma ari ngombwa ko bagira ihuriro ribahuza kugira ngo bashobore gukurikiranwa n’ubuyobozi ariko buzi aho bubasanga mu buryo bworoshye”.
Nyiransengiyumva Jacqueline ni umwe muri abo ba Malayika Murinzi witabiriye gushyiraho iryo huriro ryabo. Akomoka mu murenge wa Kibilizi mu karere ka Nyanza akaba avuga ko ari Malayika Murinzi kubera igikorwa yakoze cyo gutora umwana w’uruhinja akamurera amwitayeho kugeza ubwo akuze.
Yagize ati “Nagiye kumva numva barampagaye ngo nitabire inama ku biro by’akarere ka Nyanza ariko nahageze nsanga bampamagariye igikorwa cy’uko hari umwana natoye nkamurera akiri uruhinja”.
Malayika Murinzi Nyiransengiyumva Jacqueline avuga ko uwo mwana ubu yitaweho neza kimwe n’abandi bana batatu yabyaye.
Ba Malayika Murinzi bemejwe mu karere ka Nyanza bagera kuri 40 bose bakaba baritaye ku burere bw’abana batabyaye kandi badafitanye amasano nabo yaba aya bugufi cyangwa ayakure.
Umuhango wo gushyiraho ihuriro rya ba Malayika Murinzi muri aka karere wasojwe n’igikorwa cy’ubusabane basangira baseka ari nako bungurana ibitekerezo mu mwuka mwiza.
Imbuto Foundation yihaye inshingano yo kwita ku burere bw’umwana w’umukobwa akaba ari muri urwo rwego ishimira ikanashyigikira ababyeyi bakora ibikorwa by’intangarugero mu bijyanye no kwita ku mibereho y’abana.


text:
Mu Rwanda hakunze kugaragara ihohoterwa mu ngo kenshi rinatwara ubuzima bw’abashakanye cyangwa abana. Ubushakashatsi bwakozwe na Association Modeste et Innocent (AMI) kuva muri Kanama 2017 kugeza muri Mutarama 2018, bwaragaraje ko amakimbirane ateza ibibazo bitandukanye birimo n’ubukene ku buryo igihugu gihomba amafaranga arenga miliyoni eshatu z’amadolari buri mwaka. Bwakorewe mu Turere twa Gisagara, Huye na Nyaruguru, mu ngo 91, ahabajijwe abaturage 179.
Mu rwego rwo kwigisha umuco w’amahoro n’ububi bw’amakimbirane, abahuriye muri Akwos batangiye gahunda yo kwigisha abana mu bigo by’amashuri mu Turere twa Rubavu na Musanze biciye mu mikino, igikorwa kizanagera mu gihugu hose.
Umuyobozi wa Akwos, Rwemalika Félicité, usanzwe ari Visi Perezida wa Komite Olempike, yabwiye IGIHE ko bateguye iyo gahunda nyuma yo kubona ko hari ibibazo byinshi mu miryango bibangamira ejo hazaza h’abana kubera ababyeyi babo babanye nabi.
Yagize ati “Ni gahunda twateguye mu rwego rwo gutangira gukangurira abana bato bari hagati y’imyaka 13 na 15 gutangira kwimakaza umuco w’amahoro no kwirinda amakimbirane. Twahereye mu Turere twa Rubavu na Musanze mu bigo by’amashuri ariko tuzagera no mu gihugu hose.”
Yakomeje agira ati “Twabanje kubonana n’abafatanyabikorwa b’iyi gahunda ubwo ni abayobozi b’ibigo by’amashuri, abarimu, abayobozi b’inzego z’ibanze n’abandi kugira ngo tubanze dusesengure uburyo ibi bibazo bihagaze. Nyuma hazabaho guhugura abana ariko tukazabicisha mu mikino kuko aricyo kintu bahuriraho bikaba byoroshye kubaheramo ubutumwa.”
Rwemalika yavuze ko mu gihe abana bazaba basobanukiwe icyo amakimbirane ari cyo batazongera kujya barebera ababyeyi babo barwana cyangwa bahora mu ntonganya kenshi zinabashora mu bwicanyi kuko bazajya baba bazi inzego bakitabaza hakiri kare.
Imibare ya Polisi y’Igihugu yo mu 2016 igaragaza ko abantu basaga 64 barimo abagore 45 n’abagabo 19 bishwe n’abo bashakanye naho abasaga 10, abagabo umunani n’abagore babiri bariyahura biturutse ku ihohoterwa rikorerwa mu ngo ryiganjemo irishingiye ku gitsina, irikomeretsa umubiri n’umutima, ku mitungo n’ibindi
Icyegeranyo cyagaragajwe mu Nama ya Gatandatu ya Komite y’Urwego rushinzwe Igenzura ry’Iyubahirizwa ry’Uburenganzira bw’Umwana ku rwego rw’Igihugu, cyerekana ko kuva muri Nyakanga 2016 kugeza muri Werurwe 2017, Komisiyo y’Igihugu y’Uburenganzira bwa muntu yagejejweho ibibazo 13.587 by’ihohoterwa ry’uburenganzira bw’Umwana.
Muri byo, harimo ikibazo cyihariye cy’abanyeshuri 11.796 bo mu Turere twa Rutsiro, Nyamasheke, Nyabihu, Ngororero na Muhanga biga mu burezi bw’ibanze bw’imyaka icyenda na 12 bavuga ko badahabwa ifunguro rya saa sita. Komisiyo yarabisuzumye isanga muri byo 247 birimo amakuru agaragaza ihohoterwa ry’uburenganzira bw’umwana.


text:
Paji z’ubufasha
- Ijambo ry’ibanze
- Kubaza ibibazo
- Ubuzima bwawe bwite
- Abakozi bashinzwe gutanga amakuru
- Ibijyanye n’iyi software
- Kwemeza
- API y’abakora imbuga
- Gushaka byimbitse
Twandikire
Niba ikibazo cyawe kitarasubijwe hano, cyangwa se hari ikintu wifuza kutubwira kijyanye n’uru rubuga, twandikire.
Ijambo ry’ibanze
- Sobanukirwa imaze iki? #
- Kugufasha kumenya amakuru y’ibikorwa bya guverinoma y’u Rwanda.
- Ese uru rubuga rukora rute? #
- Uhitamo umuyobozi wifuza kubaza amakuru, hanyuma ukandika mu magambo make ibyo wifuza kumenya. Duhita twoherereza umuyobozi ikibazo cyawe. Igisubizo cyose batanze gihita gishyirwa ku mugaragaro ku rubuga, kugirango ubashe kukibona ndetse n’undi muntu wese ashobora kukibona akanagisoma.
- Ni iyihe mpamvu yatuma mfata umwanya wanjye wo gukora ibi? #
- Wishyura imisoro hanyuma leta igakoresha ayo mafaranga mu bikorwa bitandukanye. Ibintu byose bigira ingaruka ku buzima bwawe, uhereye ku buhinzi ukagera ku mutekano w’igihugu. Hari ibyo ikora neza hari n’ibyo ikora nabi. Uko urushaho kumenya uburyo leta ikora, ni nako urushaho kuba washobora gutanga ibitekerezo ku buryo bwo guhindura ibyo bidakorwa neza, ndetse no gushima ibyo bakora neza.
- Ni iyihe mpamvu yatuma umuyobozi afata umwanya we wo gusubiza? #
- Nk’uko bisabwa n’itegeko rikoreshwa mu Rwanda ry’ubwisanzure bwo kumenya amakuru, bagomba gusubiza. Igisubizo kigomba kuba kirimo amakuru wasabye cyangwa se bakakubwira impamvu isobanurwa n’amategeko ituma ayo makuru agomba kuba ibanga.
- Ni inde ukora Sobanukirwa? #
- Sobanukirwa yashyizweho kandi ikoreshwa na Migisha K. Claude ndetse na Stephen Abbott Pugh, ku bufatanye na Open Democracy and Sustainable Development Initiative.
- Ni gute nakurikirana ibikorwa bya Sobanukirwa?#
- Dufite urubuga rw’amakuru agezweho n'urwungano rwa Twitter..
Ibikurikira,, soma ibijyanye no gutanga ibibazo -->


text:
Mu gitaramko ndangamuco Itorero ry’igihugu Urukerereza ryakoreye mu Karere ka Huye kuri uyu wa gatanu tariki ya 10 Werurwe 2017, abanyehuye bagaragaje ko bishimiye iki gitaramo ndetse banasaba ko ibitaramo nk’ibi byajya bikorwa kenshi.
Ni igitaramo cyabereye mu nzu y’imyidagaduro ya Kaminuza “Grand Auditorium” ya Kaminuza y’u Rwanda, ishami rya Huye, kikaba cyitabiriwe n’abanyeshuri ndetse n’abandi baturage batuye mu Mujyi wa Huye no mu nkengero zawo.
Mu ijambo ry’ikaze yatanze, Kayiranga Muzuka Eugene, Umuyobozi w’Akarere ka Huye, yatanze ikaze ku bashyitsi bitabiriye iki gitaramo, agaragaza ko bishimishije kandi ari iby’agaciro kubona Itorero Urukerereza ritaramira abatuye muri aka karere.
Lt. Col. Patrice Rugambwa, Umunyamabanga Uhoraho muri MINISPOC, yavuze ko kuba Abanyarwanda basangiye umuco umwe bakwiriye kuwushingiraho mu kubaka iterambere rirambye. Yagize ati “Uyu ni umwanya mwiza wo kongera kumenyekanisha ibikorwa by’Itorero Urukerereza ridufasha gusigasira umuco binyuze mu mbyino n’indirimbo, uyu munsi rero tukaba twabasuye tuje kubasusurutsa ngo dufatanye namwe gutarama twizihiza umuco wacu tuvomamo ibisubizo, tukigira kuko iyo umuntu yibuze aragenda.”
Intore z’Urukerereza zataramiye mabanyehuye zari kumwe n’abahanzi basanzwe bazwi mu Rwanda Muyango na Mariya Yohana basanzwe ari n’abatoza b’itorero ry’Igihugu “Urukerereza”. Abitabiriye iki gitaramo banataramiwe kandi n’abanyeshuri biga umuziki ku ishuri rya Nyundo


text:
Muri indorerwamo y’imiyoborere myiza mwirinde ko yandura – Minisitiri Kaboneka
Minisitiri w’ubutegetsi bw’igihugu (MINALOC), Francis Kaboneka aributsa abayobozi b’inzego z’ibanze ko ari indorerwamo y’imiyoborere myiza bityo bakaba bagomba guhora bayisukura.
Yabibabwiye ubwo yasozaga umwiherero w’abo bari bamazemo iminsi itatu, waberaga mu Karere ka Bugesera, tariki 19 Werurwe 2017.
Agira ati “Muri indorerwamo y’imiyoborere myiza mugomba guhora muyihanagura kugirango itazaho ivumbi cyangwa uwundi mwanda.
Ibyo bivuze ko mugomba gukora mudahutaza abaturage ahubwo mukababera ikiraro kibahuza n’ubuyobozi bw’inzego zo hejuru.”
Akomeza abwira abo bayobozi b’inzego z’ibaanze ko yasabye bagomba kunoza imikorere yabo, abibutsa kwita ku baturage bashinzwe, ntihagire umuturage urenganywa mu bibazo afite ku buryo yumva ko azatabarwa n’ubuyobozi bukuru bw’igihugu.
Ati “Mukemure ibibazo by’abaturage, mugabanye umubare w’ibibazo n’amarira batura Perezida kubera uburangare n’akarengane.
Ndabasaba gutana burundu n’umuco wo gutanga serivisi mbi, ziherekezwa na ruswa ikigaragara muri zimwe mu nzego z’ibanze.”
Ngezahayo Abidan, umujyanama w’Akarere ka Nyamasheke washoje umwiherero avuga ko agomba kuba intangarugero imbere yabo ayoboye.
Agira ati “Ni njye uhagarariye abayobozi b’igihugu ngomba gukora ibibahesha agaciro nirinda icyatuma umuturage atiyumvamo ubuyobozi, nkaba bandebereho kuko ibyo nsaba abaturage gukora arinjye ubanza kubikora akandebaraho.”
Nzaramba Lucie, umujyanama w’Akarere ka Gicumbi we avuga ko bagiye kurushaho kwesa imihigo bafatanyije n’abaturage.”
“Ni njye ukwiye kuba intangarugero muri gahunda z’abaturage, mbaha agaciro na serivise nziza nta muruhije mbese akanyibonamo.”
Mu myanzuro 21 yafatiwe muri uwo mwiherero,harimo kwimakaza indangagaciro yo kuvugisha ukuri, kwirinda no kurwanya ruswa, guhanahana amakuru hagati y’inzego.
Hiyongeraho kandi guca umuco wa “ntiteranya” no kwicecekera aho gufata icyemezo ku kibazo gihari kibangamiye inyungu rusange.
Harimo kandi kumenyekanisha ku nzego zitandukanye zikorera mu karere ibyavuye mu mwiherero w’abayobozi bakuru b’igihugu wabereye i Gabiro kuva tariki ya 25/02 kugeza ku ya 02/03/2017 no gukurikirana ishyirwa mu bikorwa ryayo.
Dukurikire ukanda kuri Like
Ibitekerezo ( 1 )
Nyakubahwa Minister,babwire vuba bitahire.Abenshi izo mpanuro ntibazirengana aho.Hari abatazi ibyo buberamo.Ruswa,ikimenyane,icyenewabo....!Ubu se Minister koko Mayor wa Kamonyi n’abamwungirije bayibewe ibikorwa bigayitse by’umukozi ushinzwe imyubakire muri Rugalika?Evariste!Uwiteka azamuhe umugisha.None se Minister,Mayor ayobewe ko abatsinzwe ibizamini by’akazi mu karere ke aribo bayoboye za Unité!?Babwire bitahire,abenshi cyakora baza barihaye kuvuga nk’uko uvuga iyo bayoboye inama ariko aho mbagayira nuko batiga gukora nk’uko ukora.


text:
Bavuga ko uko iminsi igenda isimburana, ubu burwayi burushaho gukara, kuko imbuto yose bateye kabone niyo yaba ari inshya bituburiye, mu gihe gito na yo ihita ifatwa.
Ubu burwayi ngo bwagabanyije cyane umusaruro muri iki kibaya, kuko mbere bezaga toni zirenga esheshatu, none ubu zaragabanutse beza toni eshanu gusa.
Icyo kibazo bakigejeje ku Kigo cy’Igihugu gishinzwe ubuhinzi n’ubworozi RAB, ariko ntamuti urambye barakibonera nk’uko Mukeshimana Richard umwe muri aba bahinzi abitangaza.
Yagize ati « Ubu burwayi bufata umuceri ukamungwa ugasanga umusaruro twari twiteze tutawugezeho.
Twabigejeje kuri RAB ariko ibisubizo biratinda cyane, ubu batubwira ko bakiri gushaka igisubizo. »
Bitewe n’ uko ubu burwayi bugenda burushaho kongera ubukana bukwirakwira ikibaya cyose, Mukeshimana asaba ko RAB yabukoraho ubushakashatsi bwimbitse.
Bitabaye ibyo ngo mu myaka iri imbere, umuceri wakwibagirana burundu mu kibaya cya Bugarama.
Umuyobozi wa RAB mu Ntara y’Uburengerazuba Nuwumuremyi Jeannine, avuga ko indwara ziterwa na Virusi mu bihingwa zigorana kuzivura.
Avuga ko bisaba gufata umwanya uhagije hagashakishwa imbuto shya, n’ubwo nayo iyo idafashwe neza yandura.
Iyo mbuto nimara kuboneka, asaba abahinzi kuzabanza bakarandura iyo yanduye yose, bakabona guhinga iyo nshya, ibyo bikazatuma nta bwandu bushya bugaragara.
Ati « Hatabayeho kunoza imihingire, n’iyo mbuto nshya yazafatwa. »
Iki kibaya cya Bugarama gifite ubuso bungana na Hegitari 1500 buhingwamo umuceri, kikaba gifatwa nk’ ikigega cy’Igihugu mu buhinzi bw’umuceri.
Dukurikire ukanda kuri Like
Ibitekerezo ( 1 )
Ubundi se iyo bihingira ibijumba n’ibishyimbo ubu ntibaba bamerewe neza bihagije mu biribwa? Murabona koko iriya mirima ingana kuriya yabapfiriye ubusa kubera imibare mike y’abayobozi babo!


text:
Ubundi biragoye kubonesha amaso yawe ko umukobwa yatakaje ubusugi, ariko hano hari ibimenyetso abenshi bahurizaho byemeza ko umukobwa bigaragayeho hari amahirwe menshi ko aba yaratakaje ubusugi.
Uburyo bukoreshwa mu kumenya umukobwa w’isugi
Ese isugi bivuga iki? bisobanura iki ?
Ese ni ryari bavuga ko umukobwa ari isugi cyangwa atari isugi
Ni ibiki bishobora gutuma umukobwa atakaza ubusugi
Ibintu ushobora guheraho uvuga ko umukobwa yatakaje ubusugi
Mu nkuru yacu ibanza twabagejejeho inkuru ivuga ku byagufasha kumenya ko umukobwa akiri isugi, muri iki gice twibanze ku busugi bushobora gusuzumwa na muganga ariko uyu munsi twifuje kurebera hamwe ibimenyetso bigaragarira amaso yacu ku buryo wabiheraho uvuga ko umukobwa yatakaje ubusugi n’ubwo atari ijana ku ijana.
1.Uburyo asomana
Abantu benshi bakunda kuvuga ko ushobora kumenya ko umukobwa ari isugi cyangwa atari yo bitewe n’uburyo yagusomye, bamwe bavuga ko iyo umukobwa azi gusomana k’urwego rwo hejuru biba bisobanuye ko yigeze kuba mu buzima bw’urukundo bishobora kuba byaramuviriyemo gutakaza ubusugi.
Icyakora ariko bamwe nti birengagije ko hari abamenya gusomana kubera filime nyinshi zigisha uburyo bwo gusomana neza barebye.
Niba rero uzi gusoma bimwe byiza abasore bazatangira bakwibazeho ndetse banakemange I iby’ubusugi bwawe.
2.Uburyo atereta
Abahungu benshi bakunze kuvuga ko umukobwa uteretana cyane akenshi aba yaratakaje ubusugi, bavuga ko bigoye k’ubona umukobwa ukiri isugi utinyuka kugaragaza amarangamutimaye ayereka umusore ndetse akanagerageza ku mutereta.
Bavuga ko umukobwa utereta aba yifitiye icyizere kandi azi neza ko mu birebana n’imibonana mpuzabitsina yiyizera ndetse anahagaze neza.
3. Uburyo yambara
Abantu benshi bavuga ko ushobora kumenya umukobwa ugendeye k’umyambarire ye. Abasore bavuga ko abakobwa batinyuka kwambara udupira, udushati n’utujipo tugufi mu ruhame baba baratakaje ubusugi ngo kuko gushyira hanze zimwe mu ngingo z’umubiri wabo biba bitakibatera isoni.
4. Igihe umuntu amara amutereta
Niba utangiye gutereta umukobwa wamukorakora ukabona nta cyo bimubwiye cyangwa se wamusoma ukabona araza nta ngingimira afite kandi mu maranye iminsi micye cyane abenshi bavuga ko aba atari isugi.
Abasore bavuga ko umukobwa w’isugi adapfa kwishora mu bikorwa nk’ibi byo gusomana cyangwa gukorakorwa n’umusore bavuganye inshuro zitarenze ishatu.
Iyo rero umukobwa yemera k’uburyo bworoshye ko bamukorakora kuri bimwe mu bice bye by’ibanga akenshi bavuga ko aba afite ubunararibonye muri gahunda z’imibonano mpuzabitsina.
5.Uko aha agaciro umubiri we
Biroroshye kumenya ko umukobwa ari isugi cyangwa atari yo ugendeye k’uburyo aha agaciro umubiri we n’ibice bye by’ibanga.
Ahanini usanga umukobwa w’isugi aba ari wa wundi uha agaciro buri gice cye cy’umubiri ugasanga umuntu uwo ari we se nta pfa k’umukoraho mu kavuyo.
Akenshi umukobwa ugaragara nk’umuturage bitewe n’uburyo ya mbara, uko yisiga n’uko avuga akenshi usaga aba ataratakaza ubusugi bwe nk’uko bamwe babivuga.
Icyitonderwa: Ibi tubabwiye ntibyakwereka ijana ku ijana ko umukobwa yatakaje ubusugi gusa twagendeye ku bivugwa na benshi.


text:
Akiri umunyeshuri muri Kaminuza, Muhire Aphrodis yabarizwaga mu itsinda ry’inshuti 7"Seven Friends" zigahuzwa ahanini n’amasomo n’ubundi bufatanye mu buzima bwa buri munsi.
Ku munsi w’ubukwe bwebwabaye kuwa 10 Gashyantare 2018, iri tsinda ryagennye impano ariko nanone rimwibutsa byinshi byaranze ahahise.
Nubwo bose batashoboye kuboneka ariko Aimable DUKUZIMANA MURAGIZI wari uyoboye iri tsinda mu gikorwa cyo gutanga impano yibukije Muhire ibihe banyuzemo bakiri muri kaminuza hanyuma kandi aboneraho no kumwifuriza urugo ruhire.
Ati: "Seven Friend twahuriraga kuri byinshi, twari dufite umugambi kandi twawugezeho. Muhire ibi ni bya bihe twakubwiraga. Tukwifurije urugo ruhire.”
Seven Friends ni itsinda ryari rigizwe n’abantu barindwi ni ukuvuga abagabo 5 n’abagore 2 bagendanaga bakiga muri ICK.
Uretse MUHIRE Aphrodis,abandi bagize iri tsinda ni Kayitare Cryspin (arikorera),Aimable DUKUZIMANA MURAGIZI (akorera COGEBANK i Kigali),Assia UMUTONIWASE (aba i Johanesburg),Patrick HABARUGIRA (akorera Radio Rwanda),Anne Marie NIWEMWIZA (akorera KT Radio akaba na madam wa Nyilijabo),Nyilijabo Martin (Radio Rwanda), bose babanjirije Muhire kurushinga ari nacyo gituma bamwita bucura mu itsinda.
Nyuma y’ubukwe, RWANDADAILY NEWS twasuye urugo rushya i Muhanga maze Muhire atubwira ibyishimo by’umunsi w’ubukwe bwe n’umunezero w’urugo rushya.
Yagize ati:Ubuzima bushya ubu buraryoshye,nitaweho mu buryo bukomeye cyane.”
Yongeraho ati: Ndishimye cyane kandi ndatuje byuzuye. Ndashimira inshuti zange aho ziva zikagera,abaje mu bukwe n’abatarabujemo,ubuyobozi bwa RBA (Umuyobozi wa Radio Rwanda n’amaradio yose ayishamikiyeho Aldo HAVUGIMANA ubukwe yarabutashye bwose),famille yange,yewe buri wese muri aba mvuze n’abo ntavuze ndabashimiye cyane.Ni ku bwabo kuba ubukwe bwacu bwaragenze neza.
Muhire ni umunyamakuru wa RBA ukorera i Rusizi akaba yararushinganye na Abimana Janviere ukora mu kigo cy’igihugu cy’ibarurishamibare.
Andi Mafoto y’ubukwe


text:
Igisubizo: Bibiliya ivuga byinshi cyane ku minsi y’imperuka. Hafi buri gitabo kiyirimo gifite ubuhanuzi bwo ku minsi y’imperuka. Ariko kuvuga kuri ubwo buhanuzi, kubusobanura no kubutondekanya mu gihe nibyo bigoye kandi bitavugwaho rumwe. Ariko reka tugerageze kukunyuriramo muri make.
Yesu azaza kujyana abakijijwe, abagurukane mu bicu (1 Abatesalonike 4:13-18, 1 Abakorinto 15:51-54). Aho bazajyanwa imbere y’intebe y’urubanza, bamwe bazagororerwa imirimo myiza no kwizerwa bagaragarije kw’isi, abandi batakaze ibihembo kubera kunebwa cyangwa kutumvira kwabo; ariko nta n’umwe uzamburwa cyangwa uzabura ubuzima buhoraho (1 Abakorinto 3:11-15, 2 Abakorinto 5:10).
Ubwo Antikristo (ya nyamaswa) azahita azamuka mu butegetsi, asinyane amasezerano y’amahoro y’imyaka irindwi na Isirayeli (Daniyeli 9:27). Iyi myaka 7 niyo bakunze kwita “imyaka y’umubabaro”. Mu gihe cy’iri totezwa, hazaba umubabaro mwinshi: intambara, inzara, ibyorezo ndetse n’ibizazane. Imana izaba iri gusuka umujinya wayo ku cyaha, ikibi ndetse n’urugomo biri mu isi. Muri iyi mibabaro niho hazagaragara ba banyamafarashi bane, ibimenyetso birindwi ndetse n’igikombe cy’urubanza.
Hagati muri iyo myaka 7, Antikristo azasesa ya masezerano yo kurinda Isirayeli, ahubwo ayishozeho intambara. Antikristo azakora “ikizira” ubwo azashyira ishusho ye mu ngoro y’Imana izaba yarongeye kubakwa i Yerusalemu, ngo nawe asengwe (Daniyeli 9:27, 2 Abatesalonike 2:3-10), iyo shusho izaramwa nayo. Igice cya kabiri cy’iyo myaka 7 gikunze kwitwa icy’“umubabaro mwinshi” (Ibyahishuwe 7:14) cyangwa “umubabaro wa Yakobo” (Yeremiya 30:7).
Nyuma y’iyo myaka 7 y’umubabaro, Antikristo azashoza intambara simusiga kuri Yerusalemu, imirwano kabuhariwe ikazabera mu kibaya cy’ahitwa Arimagedoni. Muri iyo mirwano nibwo Yesu azahita agaruka ku mugaragaro, ashwanyaguze Antikristo n’ingabo ze, abajugunye mu nyanja y’amazuku n’umuriro utazima (Ibyahishuwe 19:11-21). Ubwo Kristo azaherako abohera Satani ikuzimu mu gihe cy’imyaka 1000, hanyuma we ategekere kw’isi muri iyi myaka yose (Ibyahishuwe 20:1-6).
Nyuma y’iyi myaka 1000, Satani azaziturwa, yongere ashake kurwana, ariko bidatinze ahite yongera atsindwe, ariko noneho ajugunywe nawe muri ya nyanja y’amazuku n’umuriro utazima (Ibyahishuwe 20:7-10) ku bw’iteka ryose. Hazahita habaho umunsi w’urubanza, abatizera bakanirwe urubakwiye (Ibyahishuwe 20:10-15), basange Satani, Antikristo n’abadayimoni mu muriro utazima. Ubwo nibwo Kristo azahita amanura isi nshya n’ijuru rishya na Yerusalemu nshya – aho abizera tuzaba iteka ryose. Muri uwo murwa ntihazarangwa umubabaro, icyaha cyangwa urupfu (Ibyahishuwe 21-22).
Ikibazo: Bibiliya ihanura iki ku mperuka y’isi?
Igisubizo: Bibiliya ivuga byinshi cyane ku minsi y’imperuka. Hafi buri gitabo kiyirimo gifite ubuhanuzi bwo ku minsi y’imperuka. Ariko kuvuga kuri ubwo buhanuzi, kubusobanura no kubutondekanya mu gihe nibyo bigoye kandi bitavugwaho rumwe. Ariko reka tugerageze kukunyuriramo muri make.


text:
Guhera mu 2017, SOS Rwanda yatangije umushinga yise ‘OBEL’ ugamije guhangana n’ikibazo cy’imitekerereze n’imyitwarire mu bana barererwa muri icyo kigo ndetse n’abo ifasha.
Uyu mushinga ukorera mu Turere twa Gasabo, Nyamagabe, Gicumbi na Kayonza, aho intego ari ugufasha abana 1900 kuva muri iki kibazo.
Ibi ni ibyatangajwe kuri uyu wa Kane Gicurasi 2018 n’Umuyobozi wa SOS Rwanda, Nyinawagaga Claudine, ubwo hasuzumwaga ibimaze kugerwaho mu gihe cy’umwaka umushinga ‘Obel’ umaze utangiye.
Yagize ati “Dukorana n’izindi nzego nka Minisante, Migeprof hamwe n’inama y’igihugu y’abana. Inyigo twakoze twasanze abana 65% bari hagati y’imyaka 10 na 18 bo mu Turere dukoreramo, abafashwa na SOS ndetse n’abo dufashiriza mu miryango bafite ikibazo cy’imitekerereze n’imyitwarire cyatewe n’amateka mabi babayemo. Twinjiye mu rugamba rwo guhangana n’icyo kibazo binyuze mu mushinga ugamije guhangana n’ikibazo cy’imitekerereze n’imyiwarire.”
Umuyobozi w’umushinga ‘OBEL’, Nyirinkwaya Serge, yavuze ko mu byo bakora harimo no kubaka ubushobozi mu babyeyi barera abana muri SOS n’abandi.
Ati “Hari igihe umubyeyi urera umwana abona yigunze cyangwa atameze neza nk’abandi bikamuyobera akabura icyo akora kubera ko nta bumenyi buhagije afite mu bijyanye n’ubuzima bwo mu mutwe. Mu byo dukora rero harimo no kubaka ubushobozi bw’ababyeyi barerera abana muri SOS n’abandi babyeyi bo mu muryango nyarwanda binyuze mu mahugurwa no mu biganiro.”
Yakomeje avuga ko Jenoside yakorewe Abatutsi, ari imwe mu mpamvu zitera ikibazo cy’imitekerereze n’imyitwarire mu bana.
Ati “Ubushakashatsi bwakozwe n’impuguke zo muri Kaminuza y’u Rwanda bugaragaza ko n’abana bavuka nyuma ya Jenoside bafite ibibazo by’imitekerereze n’imyitwarire byatewe na yo, hari kandi n’abafite ibibazo batewe n’ubupfubyi, ubukene mu muryango ndetse n’amakimbirane no kuba bamwe mu batangiye gukura baba bibaza uko bazabaho nyuma yo kuva mu bigira ingaruka ku mitekerereze n’imyitwarire yabo.”
Kugira ngo intego SOS yiyemeje zigerweho, yifashishije inzobere zo mu Rwanda ndetse n’izo mu mahanga, mu bijyanye n’imitekerereze n’imyitwarire ya muntu.
Hernriette Von-Irghens Bergh ni umwe muri bo. Yagize ati “Maze imyaka myinshi nkora mu mushinga ufasha abana bafite ibibazo by’imitekerereze dukoresheje uburyo bwo kubaganiriza. Iki rero nicyo gitekerezo twazanye mu Rwanda kandi twasanze ari ingirakamaro.”
Kugira ngo intego z’uyu mushinga zigerweho, uzakoresha ingengo y’imari ingana na miliyoni zisaga 500 z’amafaranga y’u Rwanda.


text:
Abanyeshuri baziyandikisha mbere muri Christian University of Rwanda bazagabanyirizwa amafaranga y’ishuri, bigishwe Icyongereza ku buntu mu gihe cy’amezi atatu ndetse banahabwe amahugurwa yo gutangira umushinga.
Umuyobozi ushinzwe kwandika Abanyeshuri muri CHUR, Hakizimana Dieudonné, yatangarije IGIHE ko ubwo bufasha buzahabwa abanyeshuri baziyandikisha mbere ya tariki ya 20 Werurwe 2018.
Yagize ati “Ubufatanye bwacu na Kaminuza ya Regent bwatumye batwemerera ubufasha buri mu byiciro bitatu harimo kubagabanyiriza amafaranya y’ishuri, kubigisha Icyongereza ku buntu mu gihe cy’amezi atatu ndetse no kubahugura amezi atandatu uko umuntu atangira umushinga kandi adafite amafaranga kuko usanga abenshi bavuga ko ikibazo kuri ba rwiyemezamirimo ari igishoro.”
Umuyobozi ushinzwe ibyo kwihangira Imirimo muri Kaminuza ya Regent abinyujije mu Kigo cyabo gikorera mu Rwanda azasura CHUR tariki ya 15 Werurwe 2018 akagirana ibiganiro n’abanyeshuri.
Hakizimana yavuze ko uru rugendo ruzaba rugamije gufasha abanyeshuri gukomeza kumvishwa gahunda yo kwihangira imirimo.
Yagize ati “Azatangiza uburyo abanyeshuri bazajya basura ibikorwa bijyanye n’amasomo bigishwa haba mu Rwanda cyangwa hanze yarwo ndetse azanatangiza uburyo bwo gutera inkunga imishinga myiza yakozwe n’abanyeshuri ihabwe amafaranga.”
Ubufatanye bwa Kaminuza ya Regent na Christian University of Rwanda bunyuzwa mu kigo gishinzwe kuzamura ubumenyi mu bijyanye no kwihangira imirimo muri CHUR (Center for Entrepreneurial and Learning Innovation) aho abanyeshuri bigishwa kandi bagahabwa ubufasha bwose bakeneye bakiri ku ntebe y’ishuri.
Kaminuza ya Regent kandi yanashyiriyeho abanyeshuri biga muri Christian University of Rwanda mu ishami rya Karongi n’irya Kigali muri Saint Paul uburyo buborohereza kwivuza.